text:
Nkɔmmɔdɛ Ma Aware Sɔ
“Asɛm a wɔka wɔ bere a ɛfata mu no te sɛ sika aduaba a egu dwetɛ anwenne mu.”—MMEB. 25:11.
1. Ɔkwan bɛn so na nkɔmmɔ ama ebinom aware asɔ?
ONUA bi a ɔwɔ Canada kae sɛ: “M’ani nka obiara ho sɛ me yere.” Ɔde kaa ho sɛ, “Sɛ me yere wɔ me nkyɛn a, na me ho abae me, na me haw so atew.” Ɔbarima bi a ɔwɔ Australia kyerɛw sɛ: “Me ne me yere atena mfe 11 ni, nanso da koro mpo ntwaam a me ne no nkasae. Yɛn mu biara gye ne yɔnko di, na yensuro sɛ yɛn aware begu. Eyi nyinaa amma kwa. Asɛm no ara ne sɛ yegye bere twetwe nkɔmmɔ.” Onuawa bi a ɔwɔ Costa Rica nso kae sɛ: “Nkɔmmɔdɛ ama yɛn aware asɔ, nanso ɛnyɛ ɛno nko ara. Nea ɛte ne sɛ ama yɛabɛn Yehowa paa na ayi yɛn afi sɔhwɛ pii mu. Yɛn mu biara nkɔ nnyaw ne yɔnko, na yehu sɛ yɛn dɔ asɔ.”
2. Adɛn nti na ɛtɔ da bi a nkɔmmɔbɔ yɛ den?
2 Ɛnde, wo ne wo hokafo gye bere bɔ nkɔmmɔ ma mo ani gye, anaa ɛtɔ da a na nneɛma ayɛ bisibasaa? Ɛsɛ sɛ yegye tom sɛ awarefo no mu biara nyɛ pɛ; ɛsono obiara suban ne baabi a wɔteetee no. Eyi nti ɛtɔ da bi a ɛyɛ den sɛ wɔbɛbɔ nkɔmmɔ. (Rom. 3:23) Bio, ɛsono ɔkwan a awarefo no mu biara fa so kasa. Eyi nti aware ho abenfo a wɔfrɛ wɔn John M. Gottman ne Nan Silver kae sɛ: “Aware nna fam. Egye animia ne adwumaden na atumi agyina.”
3. Dɛn na ɛboa awarefo ma wɔn aware sɔ?
3 Ampa, aware bɛsɔ a, egye adwumaden. Nanso sɛ awarefo dɔ wɔn ho a, wobenya anigye a enni kabea. (Ɔsɛnk. 9:9) Momma yɛmfa Isak ne Rebeka nyɛ nhwɛso. Na wɔdɔ wɔn ho. (Gen. 24:67) Wɔtena kyɛe nanso biribiara nni hɔ a ɛkyerɛ sɛ wɔn ho fonoo wɔn ho anaa wɔn dɔ ano dwoe. Saa na nnipa pii aware te nnɛ. Dɛn na aboa wɔn? Obiara ka ne tirim asɛm kyerɛ ne yɔnko; wɔmfa biribiara nsie. Wɔrebɔ nkɔmmɔ a, wɔde nhumu, ɔdɔ, obu, ne ahobrɛase na ɛyɛ saa. Sɛ awarefo ma saa su yi di akoten wɔ wɔn aware mu a, nkɔmmɔdɛ rempa aware no mu da. Momma yensusuw saa su yi ho.
NYA NHUMU
4, 5. Awarefo wɔ nhumu a, ɔkwan bɛn so na ebetumi aboa wɔn ma wɔate wɔn ho ase? Ma nhwɛso.
4 Mmebusɛm 16:20 ka sɛ: “Nea ɔda nhumu adi wɔ asɛm mu no, ebesi no yiye.” Ampa, sɛ obi da nhumu adi wɔ n’aware anaa n’abusua mu a, esi no yiye. (Monkenkan Mmebusɛm 24:3.) Sɛ obi pɛ nhumu ne nyansa a, ɔrentumi nkwati Onyankopɔn Asɛm. Genesis 2:18 ma yehu sɛ Onyankopɔn yɛɛ ɔbea sɛ ɔnyɛ ɔbarima hokafo. Wanyɛ no sɛ ɔbarima sɛso pɛpɛɛpɛ. Eyi nti ɛsono ɔbarima ɛnna ɛsono ɔbea koraa. Ɛsono ɔkwan a mmea fa so bɔ nkɔmmɔ ɛnna ɛsono mmarima de. Mmea dodow no ara taa ka nea ɛhaw wɔn ne nea wɔn ani gye ho. Wutie wɔn nkɔmmɔ a, wuhu sɛ nnipa ho hia wɔn na ayɔnkofa yɛ wɔn fɛ. Enti sɛ wo ne mmea rebɔ nkɔmmɔ a, wɔpɛ sɛ wokorɔkorɔ wɔn na woka nsɛm a ɛbɛma wɔn koma atɔ wɔn yam. Ɛno na ɛma wohu sɛ wodɔ wɔn. Nanso mmarima rebɔ nkɔmmɔ a, wɔntaa nka wɔn haw. Sɛ ɛnyɛ adwuma na wɔreka ho asɛm a, na ɛyɛ asɛm bi a asi a wɔrepɛ ano aduru. Bio, mmarima pɛ sɛ wo ne wɔn rekasa a, wudi wɔn ni.
5 Onuawa bi a ɔwɔ Britain kae sɛ: “Sɛ asɛm bi si na me ne me kunu reka ho asɛm a, ɔnto ne bo ase ntie me; ɛno ara ne sɛ ‘yɛ sɛɛ, nyɛ sɛɛ.’ Nea ehia no ne sɛ obesiesie asɛm no, na ɛnyɛ sɛ obetie me. Sɛ ɛba saa a, etumi haw me paa efisɛ nea mepɛ ara ne sɛ me kunu betie me.” Ɔbarima bi kyerɛwee sɛ: “Mewaree foforo no, na mento me bo ase ntie me yere. Ɔrekasa a, n’ano nsi koraa na makyerɛ no nea ɔnyɛ. Nanso akyiri yi mibehui sɛ nea ɔpɛ ara ne sɛ mɛyɛ aso atie no.” (Mmeb. 18:13; Yak. 1:19) Ɔbarima a ɔwɔ nhumu nim sɛnea ne yere te nka, na ɔbɔ mmɔden sɛ ɔbɛyɛ nea ɛbɛma ne yere ani agye. Ɔma ne yere hu sɛ odwen ne ho, na ne haw yɛ ne haw. (1 Pet. 3:7) Ɔbea a ɔwɔ nhumu nso to ne bo ase tie ne kunu. Sɛ okunu ne ɔyere nyinaa ma Bible kyerɛ wɔn kwan a, wɔma aware yɛ akɔnnɔ. Bio, sɛ ehia sɛ wosi gyinae bi a, wotumi ka wɔn ti pam ho yɛ saa.
6, 7. (a) Ɔkwan bɛn so na asɛm a ɛwɔ Ɔsɛnkafo 3:7 boa awarefo ma wonya nhumu? (b) Sɛ ɔbea ne ne kunu rebɔ nkɔmmɔ a, ɔbea no bɛyɛ dɛn ada nhumu adi? Dɛn na ɛsɛ sɛ okunu yɛ?
6 Afei nso awarefo a wɔwɔ nhumu nim sɛ “kommyɛ wɔ ne bere, na ɔkasa nso wɔ ne bere.” (Ɔsɛnk. 3:1, 7) Onuawa bi a w’aware mfe du kae sɛ: “Afei na mahu sɛ asɛm biara wɔ ne bere. Sɛ mepɛ sɛ me ne me kunu ka asɛm bi na mihu sɛ adwuma anaa asɛyɛde foforo gu no so a, metwɛn kosi bere a ɛfata. Eyi nti yɛn nkɔmmɔ yɛ dɛ.” Bio nso ɔbea a ɔwɔ nhumu ma ne kasa ho ba nyam, na onim “bere a ɛfata” sɛ ɔkasa. Ɛba saa a, ne kunu ani begye na wayɛ aso atie no.—Monkenkan Mmebusɛm 25:11.
7 Eye sɛ Kristoni barima yɛ aso ma ne yere, nanso ɛsɛ sɛ ɔma ne yere hu sɛnea ɔno barima no nso te nka. Asafo mu panyin bi a waware mfe 27 kae sɛ: “Sɛ asɛm bi hyɛ me so a, ɛnyɛ mmerɛw sɛ mɛka akyerɛ me yere; egye animia na matumi aka akyerɛ no.” Onua bi a waware mfe 24 nso kae sɛ: “Sɛ biribi haw me a, metaa ka hyɛ. Ɛyɛ a m’adwene yɛ me sɛ manka ho asɛm a, ɛno ara bɛkɔ. Nanso mabehu sɛ, sɛ biribi haw me na meka a, ɛnkyerɛ sɛ ‘menyɛ barima.’ Sɛ biribi haw me na minhu sɛnea menka no a, nea edi kan, mebɔ mpae srɛ Yehowa sɛ ɔmma minhu sɛnea mɛkasa. Afei migu ahome, na mifi ase kasa.” Sɛ awarefo hu bere a ɛfata a wɔde besusuw nsɛm ho a, ɛbɛboa wɔn. Ebia wobetumi asusuw nsɛm bi ho bere a wɔn nkutoo reyɛ daa asɛm anaa wɔrekenkan Bible.
8. Dɛn na ɛbɛboa awarefo ma wɔn nkɔmmɔ ayɛ dɛ?
8 Ɛnyɛ mmerɛw sɛ okunu ne ɔyere bɛma wɔn nkɔmmɔ ayɛ dɛ, efisɛ ɛsono kwan a obiara fa so bɔ nkɔmmɔ. Ɛnde, dɛn na ebetumi aboa wɔn? Ehia sɛ wɔbɔ Yehowa mpae srɛ ne honhom na wɔn ankasa nso yere wɔn ho ma wɔn nkɔmmɔ yɛ dɛ. Sɛ wɔdɔ Yehowa, na wɔpɛ sɛ wɔyɛ nea ɛsɔ n’ani, na wobu aware sɛ ɛyɛ kronkron a, ebepusuw wɔn ma wɔasakra ɔkwan a wɔfa so bɔ nkɔmmɔ. Onuawa bi a waware mfe 26 kyerɛwee sɛ: “Me ne me kunu bu aware sɛnea Yehowa bu no; yɛfa no aniberesɛm, enti ɛmmaa yɛn adwenem mpo da sɛ yɛbɛtetew mu. Sɛ yehyia ɔhaw bi a, yemia yɛn ani siesie ma yiye tɔ yiye.” Sɛ awarefo yɛ saa a, ɛkyerɛ sɛ wɔde Yehowa di kan wɔ wɔn aware mu. Eyi bɛma Yehowa ani agye na wahyira wɔn.—Dw. 127:1.
MUNNYA ƆDƆ KANN
9, 10. Nneɛma bɛn na awarefo betumi ayɛ ma wɔn dɔ mu ayɛ den?
9 Su a ehia wɔ aware mu paa ne ɔdɔ. Bible ka sɛ “ɛyɛ koroyɛ hama a ɛyɛ pɛ.” (Kol. 3:14) Ɔdɔ kann nsa da, enyin. Anigye mu oo, ahohia mu oo, sɛ awarefo bom yɛ ade a, na wɔn dɔ ara na ɛrenyin no. Eyi ma wɔbɛyɛ nnamfo paa, na sɛ obi anhu ne yɔnko a, ontumi ntena. Ɛba saa a, wɔn dɔ renyɛ sɛ TV so dɔ. TV ne sini mu de, awarefo yɛ nneɛma akɛse akɛse de kyerɛ wɔn dɔ. Nanso nea ɛma aware sɔ yɛ nneɛma nketenkete. Sɛ awarefo wewe, wɔfomfam wɔn ho, wɔpa wɔn ani akyi kyerɛ wɔn ho, na wɔserew kyerɛ wɔn ho a, ɛma aware sɔ paa. Sɛ wo kunu anaa wo yere fi baabi ba a, wubetumi abisa no sɛ: “Me dɔ, nneɛma kɔɔ sɛn?” Eyinom yɛ nneɛma nketenkete, nanso nea etumi yɛ wɔ aware mu sõ. Ɔbarima bi a ɔne ne yere atena mfe 19 kae sɛ wɔtaa frɛfrɛ wɔn ho anaa wɔkyerɛw nsɛm mema wɔn ho wɔ fon so. Ɛyɛ a obiara pɛ sɛ ɔte ne yɔnko nka.
10 Sɛ awarefo dodɔ wɔn ho a, obiara gye bere de hu ne yɔnko yiye. (Filip. 2:4) Ɛwom, obiara wɔ mmerɛwyɛ nanso sɛ wohu wɔn ho yiye a, ɔdɔ no yɛ kɛse. Ɛnsɛ sɛ awarefo ma wɔn aware tɔ ape. Ɛsɛ sɛ daa wɔyɛ biribi ma aware no sɔ. Enti sɛ woaware a, bisa wo ho sɛ: ‘Minim me kunu anaa me yere yiye? Minim nea ɛma n’ani gye ne nea ɛhaw no? Ɛyɛ a migye bere kaakae nea midii kan hui wɔ me yere anaa me kunu ho a ɛma metɔɔ ne dɔ mu?’
BU WO HOKAFO
11. Dɛn nti na obu ma aware gyina? Ma nhwɛso.
11 Sɛ awarefo ani gye wɔ wɔn aware mu mpo a, ɛno nkyerɛ sɛ biribiara kɔ pɛpɛɛpɛ. Ɛtɔ da bi a wɔn adwene renhyia wɔ biribi ho. Ɛho nhwɛso ne Abraham ne Sara; ɛnyɛ daa na na wɔn adwene hyia. (Gen. 21:9-11) Nanso eyi amma wɔn aware annyigya. Adɛn ntia? Na obiara di ne yɔnko ni, na na wobu wɔn ho. Ɛho nhwɛso ni: Sɛ Abraham ne Sara rekasa a, na asɛm te sɛ “mesrɛ wo” mpa ne kasa mu. (Gen. 12:11, 13) Ná Sara nso tie Abraham na ɔfrɛ no “me wura.” (Gen. 18:12) Ɛtɔ da bi a, awarefo ano kasa ne ɛnne a wɔde kasa kyerɛ wɔn ho mpo kyerɛ sɛ wommu wɔn ho. (Mmeb. 12:18) Sɛ wɔannya obu amma wɔn ho a, ebetumi ama aware no agyigya.—Monkenkan Yakobo 3:7-10, 17, 18.
12. Nkurɔfo ware foforo a, adɛn nti na egye animia na wɔatumi akasa akyerɛ wɔn ho obu so?
12 Ɛsɛ sɛ wɔn a wɔaware foforo bɔ mmɔden sɛ wɔbɛma wɔn kasa ayɛ dɛ na wɔakyerɛ obu ama wɔn ho. Sɛ wɔyɛ saa a, ɛbɛyɛ mmerɛw ama wɔn sɛ wɔbɛbɔ nkɔmmɔ. Onua bi kae sɛ: “Sɛ woware foforo a, wuhu sɛ anigye wɔ aware no mu, nanso ɛtɔ da bi a nneɛma betumi ayɛ basaa. Afei na morehu mo ho, enti ebia wo yere bɛyɛ nneɛma bi a worente ase, na ɛnyɛ nea ohia anaa ɔpɛ nyinaa na wubehu no ntɛm. Saa ara na ɔno nso renhu wo de. Enti ebia morente mo ho ase papa.” Nanso onua no kae sɛ, sɛ awarefo no nya wɔn ho abotare na wɔde nsɛm no bi yɛ serew a, ɛbɛboa wɔn. Afei nso ehia sɛ wɔbrɛ wɔn ho ase na wɔde wɔn ho to Yehowa so. Eyi yɛ afotu pa!
MUNNYA AHOBRƐASE
13. Sɛ aware bɛyɛ dɛ a, adɛn nti na ehia sɛ awarefo no brɛ wɔn ho ase?
13 Aware mu nkɔmmɔ te sɛ asuten a ɛnam turo mu yɔɔ. “Ahobrɛase adwene” bɛma nsu no atene daa. (1 Pet. 3:8) Onua bi a waware mfe 11 kae sɛ: “Ahobrɛase boa ma awarefo siesie wɔn ntam, efisɛ obi wɔ ahobrɛase a, ɛnyɛ den sɛ ɔbɛka ‘mepa wo kyɛw’ anaa ‘kafra.’” Asafo mu panyin bi aware mfe 20. Ɔyɛ obi a n’ani ka n’aware mu, na ɔkae sɛ: “Ɛtɔ da bi a, ‘mepa wo kyɛw’ ho hia sen ‘medɔ wo.’” Ɔde kaa ho sɛ: “Ade a ɛboa awarefo ma wonya ahobrɛase ne mpaebɔ. Sɛ me ne me yere bom bɔ Yehowa mpae a, ɛkae yɛn sɛ yɛnyɛ pɛ na Onyankopɔn adom ara kwa nti na yɛwɔ hɔ. Eyi boa ma mebrɛ me ho ase, na asɛm ba nso a mihu sɛnea mɛka no.”
14. Sɛ ahomaso ba aware mu a, ɛka aware no dɛn?
14 Nanso ahomaso yɛ osiakwan; ɛsɛe nkɔmmɔbɔ. Obi yɛ ahomaso a, ɛyɛ den ma no sɛ obebue n’ano aka sɛ, “Mepa wo kyɛw, fa kyɛ me.” Ɔfom obi a onnye ntom; wobɛhwɛ na watwa ne ho aprɛ asɛm no ato onii no so. Obi a ɔyɛ ahomaso nnim fakyɛ; obi fom no a, onnyae mu. Ebia ɔne no bɛtwe no tann anaa ɔne no bɛyɛ aka mpo. (Ɔsɛnk. 7:9) Ampa, ahomaso betumi asɛe aware. Ɛsɛ sɛ yɛkae sɛ “Onyankopɔn siw ahantanfo kwan, na ɔdom ahobrɛasefo.”—Yak. 4:6.
15. Ɔkwan bɛn so na asɛm a ɛwɔ Efesofo 4:26, 27 betumi aboa awarefo ma wɔasiesie wɔn ntam?
15 Nanso nea yɛreka yi nkyerɛ sɛ ahomaso renyi ne ti koraa. Asɛm no ara ne sɛ, ɛsɛ sɛ yegye tom sɛ ɛwɔ hɔ na yɛyɛ ho biribi ntɛm. Paulo ka kyerɛɛ ne mfɛfo Kristofo sɛ: “Mommma owia nnkɔtɔ mo so mo abufuw mu, na mommma Ɔbonsam kwan nso.” (Efe. 4:26, 27) Sɛ awarefo amfa afotu a ɛwɔ Onyankopɔn Asɛm mu yi anyɛ adwuma a, wɔn asom nnwo wɔn. Onuawa bi kae sɛ: “Sɛ asɛm bi si na me ne me kunu amfa Efesofo 4:26, 27 anyɛ adwuma a, egyaw me kɔdaanna.” Asɛm ba a, ɛyɛ papa sɛ yɛtena ase siesie no ntɛm ma asomdwoe ba. Nanso ɛtɔ da bi a, ebehia sɛ awarefo ma wɔn bo dwo kakra ansa na wɔaka asɛm no. Ɛyɛ papa nso sɛ wɔbɔ mpae srɛ Yehowa sɛ ɔmma wɔn ahobrɛase adwene. Eyi bɛboa wɔn na obiara anni ne koko so asɛm, na mmom wɔde wɔn adwene asi asɛm no so aka no bɔkɔɔ.—Monkenkan Kolosefo 3:12, 13.
16. Sɛ awarefo wɔ ahobrɛase a, ɔkwan bɛn so na ɛbɛboa wɔn ma obiara ahwɛ adepa a ɛwɔ ne yɔnko ho?
16 Sɛ awarefo wɔ ahobrɛase a, wɔn mu biara bɛhwɛ adepa a ɛwɔ ne yɔnko ho. Momma yɛnyɛ nhwɛso: Yɛmfa no sɛ ɔbea no bɔ mmɔden wɔ biribi mu, na ɔde boa abusua no. Sɛ ne kunu brɛ ne ho ase a, ɔrennya adwene sɛ ne yere regye n’anuonyam. Mmom ɔbɛhyɛ no nkuran sɛ ɔnkɔ so saa ara. Ɔyɛ saa a, ɛbɛkyerɛ sɛ ne yere da ne koma so na ɔsom bo ma no. (Mmeb. 31:10, 28; Efe. 5:28, 29) Sɛ ɔbea no nso brɛ ne ho ase a, ɔremfa ne mmɔdenbɔ nhoahoa ne ho, na ɔremmu ne kunu animtiaa. Adeɛ yi wɔn nyinaa yɛ “ɔhonam koro,” enti sɛ biako ma ne ho so a, wɔn nyinaa na epira wɔn.—Mat. 19:4, 5.
17. Dɛn na ebetumi ama awarefo ani agye na wɔn aware ahyɛ Onyankopɔn anuonyam?
17 Wo yam a anka w’aware te sɛ Abraham ne Sara anaa Isak ne Rebeka de no? Wopɛ sɛ w’aware mu yɛ dɛ na ɛtena hɔ daa na ɛhyɛ Yehowa anuonyam? Sɛ saa a, ɛnde bu aware sɛnea Onyankopɔn bu no. Sua n’Asɛm na nya nhumu ne nyansa. Monhwɛ adepa a ɛwɔ mo mu biara ho. Eyi bɛma moanya ɔdɔ kann, “Yah gyaframa,” ama mo ho. (Nmd. 8:6) Monyere mo ho nsua ahobrɛase na obiara nni ne yɔnko ni. Sɛ moyɛ eyinom nyinaa a, mo ani begye mo aware mu na mo soro Agya no koma atɔ ne yam. (Mmeb. 27:11) Woyɛ saa a, wo nso wubetumi aka asɛm a onua bi kae yi bi. Onua yi de mfe 27 na aware; ɔkae sɛ: “Sɛ manhyia me yere a, anka mɛyɛ dɛn? Ade rekye a ade resa nyinaa na yɛn aware sɔ ara na ɛresɔ. Nea ama eyi nyinaa ayɛ yiye ne sɛ yɛdɔ Yehowa, na nkɔmmɔdɛ mpa yɛn aware mu.”


c: text/html

text:
N’aduru ne Onyankopɔn Som!
Akwampaefo baanu bi a wɔwɔ Kenya kɔbɔɔ ɔpon bi mu, na bere a wowuraa fie hɔ no, wohuu biribi ma ɛyɛɛ wɔn nwonwa. Ná ɔbarima bi da mpa so a wapua ayɛ ketekete, na ne nsa a egu ne ho yɛ ntiatiaa. Akwampaefo no ka kyerɛɛ ɔbarima no sɛ Onyankopɔn aka sɛ bere bi bɛba a “apakye behuruw sɛ ɔforote.” (Yes. 35:6) Asɛm no kaa ɔbarima no koma ma ɔserewee.
Ɔbarima a yɛreka ne ho asɛm yi de Onesmus, na yɛrekasa yi aka kakra ma wadi mfe 40. Akwampaefo no hui sɛ dompe mu yare bi na ama wabubu. Ne dompe mu yɛ mmerɛw paa, na sɛ bibiri ketewaa bi ka a, ebebubu. Yare yi nni aduru, enti Onesmus hui sɛ mmubuafo akongua mu na ɔbɛtena ne yare no adi apere ne nkwa nna nyinaa.
Onesmus penee so sɛ anuanom ne no nsua Bible. Nanso ne maame kae sɛ ɔrempene mma Onesmus nkɔ adesua. Na maame no suro sɛ, sɛ ɔkɔ a anhwɛ a obepira. Enti sɛ anuanom kɔ adesua a, wɔkyere dwumadi no brɛ Onesmus ma ɔbɔ tie wɔ fie. Bere a anuanom ne Onesmus suaa ade bosome anum no, osii gyinae sɛ ɔbɛkɔ adesua, nea ebesi biara nsi.
Bere a Onesmus fii ase kɔɔ adesua no, ne yare no mu yɛɛ den anaa? Dabi; ne ho dwoo no mmom. Onesmus kae sɛ: “Ɛyaw a ɛka ne ho a mintumi nyɛ me ho hwee no, mekɔ adesua a, mihu sɛ ano abrɛ ase.” Ɔkae sɛ anidaso a wanya na ama ne ho abae no saa. Onesmus maame hui sɛ anigye aba ne ba no mu. Eyi nti ɔno nso kae sɛ anuanom ne no nsua Bible. Maame no kae sɛ: “Me ba no aduru ne Onyankopɔn som.”
Ankyɛ na Onesmus bɛyɛɛ ɔdawurubɔfo a wɔmmɔɔ no asu. Akyiri yi ɔbɔɔ asu, na seesei ɔyɛ asafo mu somfo. Onesmus nan abien nyinaa ne ne nsa biako nyɛ adwuma, nanso ɔyɛ nea n’ahoɔden betumi biara wɔ Yehowa som mu. Eduu baabi no, na ɔpɛ sɛ ɔyɛ akwampaefo boafo, nanso na ontumi nsi n’adwene pi. Adɛn ntia? Efisɛ ɔyɛ a, ne kɔ ne ne ba nyinaa gye sɛ obi pia no. Bere a ɔne anuanom susuw ho no, wɔka kyerɛɛ no sɛ wɔbɛboa no. Ampa-ne-ampa ara wɔboaa no ma otumi yɛɛ akwampaefo boafo adwuma no.
Eduu baabi no afei na Onesmus pɛ sɛ ɔyɛ daa kwampaefo, nanso na ɛyɛ no sɛ ɔbɛyɛ adesoa ama anuanom. Nanso da koro bi a ɔreyɛ daa asɛm no, onyaa nkuranhyɛ a ohia. Ná asɛm no wɔ Dwom 34:8. Ɛhɔ ka sɛ: “Monka nhwɛ na munhu sɛ Yehowa ye.” Bere a Onesmus susuw asɛm no ho no, afei deɛ osii pi sɛ ɔbɛyɛ daa kwampaefo. Nnawɔtwe biara ɔde nnanan yɛ asɛnka adwuma no; ɔwɔ nnipa pii a ɔne wɔn sua Bible. Saafo no renya nkɔso ntɛmntɛm. Onesmus kɔɔ Akwampaefo Ɔsom Sukuu no bi afe 2010. Ade biako a ɛmaa Onesmus ani gyei koraa ne sɛ anuanom baanu a wodii kan baa ne nkyɛn no, na wɔn mu biako ka akyerɛkyerɛfo no ho!
Yɛrekasa yi Onesmus awofo aka baabi, nanso anuanom ntoto no agyaagyaamu; nea ohia biara wɔyɛ ma no. Nea Yehowa ne anuanom ayɛ ama no aka ne koma paa. Seesei nea ɔretwɛn ara ne sɛ da bi bɛba a obiara renka sɛ: “Meyare.”

robotstxt: allowed

filter: keep


text:
Bere a Wo Hokafo Aka Baabi
BIBLE ka no pefee sɛ: Okunu “nnɔ ne yere sɛ ne ho.” Ɛsɛ sɛ ɔbea nso ‘nya obu kɛse ma ne kunu.’ Wɔn nyinaa ka bom yɛ “ɔhonam koro.” (Efe. 5:33; Gen. 2:23, 24) Sɛ nnipa baanu ware a, ebedu baabi no sɛ obiako anhu ne yɔnko a, ontumi ntena. Saa bere no nyinaa na wɔn dɔ nyin ara na ɛrenyin. Nea yɛreka yi akɔyɛ sɛ nnua abien a esi faako renyin. Wobɛhwɛ na biako nhin abobare biako deɛ ho. Saa na ɛte wɔ aware mu. Sɛ awarefo dodɔ wɔn ho a, wuhu sɛ mframa mfa wɔn ntam koraa.
Na sɛ ɔbarima anaa ɔbea no wu ɛ? Ɛbɛyɛ te sɛ nea wɔde biribi awae biako afi ne yɔnko ho. Ɛba saa a, sɛ ɛnyɛ awerɛhow ne ankonamyɛ na okunafo no refa mu a, na ɛyɛ abufuw ne afobu. Daniella ne ne kunu tenaa mfe 58, na saa bere no nyinaa ohyiaa awarefo pii a wɔn ahokafo aka baabi. * Nanso bere a ne kunu wui no, ɔkae sɛ: “Ebi anto me a, anka minnim sɛ ɛyɛ yaw saa. Ɛntoo wo a, worente ase da.”
ƐTƆ DA A, ASƐ ƐYAW NO ABƆ ATENASEƐ
Ebinom ka sɛ biribiara nni hɔ a ebetumi atwa wo nsono mu asen wo hokafo wuo. Nnipa pii a wɔn adɔfo awu gye saa asɛm yi tom. Millie ne ne kunu tenaa mfe 25. Ɔbarima no wui akyɛ paa, nanso ɛnnɛ ne nnɛ nyinaa ɔka sɛ: “Asɛ minni nan gyina so koraa.”
Susan deɛ, ade a na ɔnte ase koraa ne sɛ obi kunu awu na ne yere besu mfe pii. Afei da koro ne kunu a ɔne no atena mfe 38 wui. Yɛreka yi mfe 20 atwam, nanso ɔka sɛ, “Da koro mpo nni hɔ a memmɔ ne din.” Anigyina nti, ɔtaa tew nisu.
Bible ma yehu sɛ, sɛ obi hokafo ka nkyene gu a, ebubu no, na ɛyɛ den sɛ ebefi ne tirim. Bere a Sara wui no, ne kunu Abraham “baa ɔdan no mu begyam Sara na osuu no.” (Gen. 23:1, 2) Ná Abraham gye owusɔre di, nanso bere a ne dɔfo Sara wui no, awerɛhow menee no. (Heb. 11:17-19) Yakob nso, ne yere Rahel wuo amfi n’adwenem da. Wohwɛ sɛnea ɔkaa ne yere ho asɛm kyerɛɛ ne mma a, wuhu sɛ na ɔdɔ no paa.
Yɛhwɛ Bible mu nsɛm a yɛaka yi a, dɛn na yesua fi mu? Obi kunu anaa ne yere wu a, odi awerɛhow kyɛ paa. Sɛ obi tew nisu saa a, ɛnsɛ sɛ yenya adwene sɛ ne gyidi ayɛ mmerɛw. Mmom ɛsɛ sɛ yehu sɛ wahwere ade kɛse, na sɛ ɛyɛ yɛn a, anka ebia saa ara na yɛbɛyɛ. Ɛsɛ sɛ n’asɛm yɛ yɛn mmɔbɔ na yekurakura ne mu saa ara.
MMA ƆKYENA ASƐM NTEETEE WO
Sɛ obi kunu anaa ne yere wu a, ɛnsan mfa no nkɔ ne sigyaberem prɛko pɛ. Sɛ ɔbarima ne ne yere tena kyɛ a, ohu ɔbea no yiye
Bible ka sɛ: “Munnnwinnwen ɔkyena ho, na ɔkyena ankasa benya ne dadwen. Da biara mu bɔne ankasa dɔɔso ma da no.” (Mat. 6:34) Yesu asɛm yi fa yɛn asetenade ho, nanso aboa nnipa pii a wɔn adɔfo awuwu ma wɔanya awerɛkyekye. Onua bi a yɛfrɛ no Charles yere wui, na asram bi akyi no, ɔkae sɛ: “Midwen me yere Monique ho araa ma meda a menna, na ɛtɔ da mpo a na ɛreyɛ afa me tirim. Nanso mahu sɛ saa ara na ɛte; nkakrankakra ɛyaw no so bɛtew.”
Ampa-ne-ampa ara “nkakrankakra” Charles faa mu. Dɛn na ɛboaa no? Ɔkae sɛ: “Yehowa mmoa so, minnwen ɔkyena ho nhaw me ho; ade kye biara a mehwɛ nea metumi ayɛ.” Eyi nti awerɛhow ammunkam Charles so. N’awerɛhow antu anyera da koro pɛ, nanso amfa no dommum. Sɛ wo hokafo aka baabi a, mma nneɛma mmunkam wo so; ade kye biara a hwɛ nea wubetumi ayɛ de atew yaw no so. Ade nkyee a, wunnim nea wubenya.
Onyankopɔn ammɔ owuo anka nnipa ho, mmom ɛka “Ɔbonsam nnwuma” ho. (1 Yoh. 3:8; Rom. 6:23) Satan de owuo ne owuo ho hu afa nnipa pii dommum, na wonni anidaso biara. (Heb. 2:14, 15) Nea Satan pɛ ara ne sɛ yɛn abam bebu na yɛn anidaso asa. Ɔpɛ sɛ yenya adwene mpo sɛ Onyankopɔn wiase foforo no mu koraa yɛn ani rennye ahe biara. Enti nea ɛma okunafo di yaw nyinaa fi Adam bɔne ne Satan atuatew. (Rom. 5:12) Yehowa beyi nea Satan akɔfa aba nyinaa afi hɔ na wayi owuo tirimɔdenfo a Satan de di nnipa nya no afi hɔ. Ɛba saa a, obiara rensuro owuo bio.
Sɛ wonyan awufo san ba wiase foforo no mu a, nneɛma pii bɛsesa. Wo deɛ, yɛnhwɛ yɛn awofo, yɛn nananom ne abusuafo foforo a wɔanyan wɔn abɛka wɔn mma ne wɔn mmanana ho. Saa bere no, wɔn nyinaa bɛyɛ pɛ na nkwakoraabɔ ne mmerewabɔ befi hɔ. Ebia sɛnea mmerante ne mmabaa hu wɔn nananom nnɛ bɛsesa saa bere no. Wunnye ntom sɛ nsakrae a ɛte saa nyinaa bɛma nnipa asetena adi mũ?
Ebia yɛwɔ owusɔre ho nsɛmmisa pii wɔ yɛn adwenem. Yɛmfa no sɛ obi aware mprenu anaa mprɛnsa ma ne kununom nyinaa awuwu. Sɛ wɔsan ba nkwa mu a, dɛn na ebesi? Sadukifo no bisaa Yesu asɛm a ɛte saa. Ɔbea bi waree ma ne kunu a odi kan wui, nea ɔto so abien nso wui. Ɛkɔɔ so saa ara kosi sɛ nea ɔto so ason nso wui. (Luka 20:27-33) Ɛnde, wonyan wɔn nyinaa ba nkwa mu a, obiara behu ne yɔnko sɛn? Asɛm no ara ne sɛ yennim, na ɛho nhia sɛ yɛbɛkeka ho nsɛm biara anaa yebedwen ho ahaw yɛn ho. Saa bere yi deɛ, nea ehia ara ne sɛ yɛde yɛn ho bɛto Onyankopɔn so. Nanso ade biako bi wɔ hɔ a yebetumi asi no pi. Ɛne sɛ nea Yehowa bɛyɛ daakye biara bɛyɛ papa, ɛbɛyɛ biribi a yɛn ani begye ho, na ɛrenyɛ nea ɛbɛbɔ yɛn hu.
OWUSƆRE KYEKYE YƐN WERƐ
Nkyerɛkyerɛ biako a emu da hɔ paa wɔ Bible mu ne sɛ yɛn adɔfo a wɔawuwu bɛsan aba nkwa mu bio. Wohwɛ Bible mu a, wuhu sɛ tete no wonyanee awufo, na ɛno hyɛ yɛn anidaso mu kena sɛ “wɔn a wɔwɔ nkae ada mu nyinaa bɛte [Yesu] nne na wɔafi adi.” (Yoh. 5:28, 29) Wo deɛ hwɛ sɛ ateasefo rema wɔn adɔfo a wɔanyan wɔn no akwaaba! Hwɛ sɛnea ɛhɔ bɛyɛ anigye afa! Sɛ yɛn a yɛanya hokwan rema awufo akwaaba ani begye a, ɛnde wɔn a wɔanyan wɔn no deɛ, yɛnna nka mpo!
Wo deɛ hwɛ sɛ nnipa mpempem anyan aba nkwa mu bio; hwɛ ahosɛpɛw ne ahurusidi a ɛbɛkɔ so wɔ asase so saa bere no! (Mar. 5:39-42; Adi. 20:13) Sɛ yɛtena ase hwɛ anwonwade kɛse a ɛrebesi yi a, ɛsɛ sɛ ɛma obiara a ne dɔfo afi mu koma tɔ ne yam.
Sɛ wonyan awufo a, adɛn nti na yebetumi aka sɛ biribiara nni hɔ a ebetumi ama obi atew nisu bio? Efisɛ nkɔmhyɛ a ɛwɔ Yesaia 25:8 ka sɛ Yehowa ‘bɛmene owu akosi daa.’ Eyi kyerɛ sɛ owu ne ateetee ne awerɛhow a ɛde ba nyinaa betu ayera. Yesaia nkɔmhyɛ no toa so sɛ: “Awurade Tumfoɔ Yehowa bɛpopa obiara aniwam nusu.” Enti sɛ nnɛ wo kunu anaa wo yere awu ma woretew nisu a, owusɔre akyi ne nyinaa to betwa; worensu bio.
Onipa biara nni hɔ a obetumi ahu biribiara a Onyankopɔn bɛyɛ wɔ wiase foforo no mu. Yehowa ka sɛ: “Sɛnea ɔsoro korɔn sen asase no, saa ara na m’akwan korɔn sen mo akwan, na m’adwene korɔn sen mo adwene.” (Yes. 55:9) Sɛ yɛwɔ ahotoso paa sɛ owusɔre a Yesu kaa ho asɛm no bɛba a, ɛkyerɛ sɛ yɛwɔ Yehowa mu awerɛhyem te sɛ Abraham. Enti ɛnnɛ, ade a ehia paa ne sɛ Kristoni biara bɛyɛ nea Onyankopɔn pɛ. Yɛyɛ saa a, obebu yɛne wɔn a wobenyan wɔn aba nkwa mu nyinaa sɛ nnipa a “wɔfata sɛ wonya saa wiase nhyehyɛe no.”
NEA ƐMA YENYA ANIDASO
Mmfa daakye nsɛm nhaw wo ho, na mmom nya anidaso. Nnipa ani so deɛ, ɛte sɛ nea anidaso biara nni hɔ, nanso Yehowa de biribi pa bi ahyɛ yɛn bɔ. Ɛwom, yennim kwan pɔtee a Yehowa bɛfa so ama yɛn nsa aka deɛ, nanso yenim sɛ sɛnea ɛte biara ɔbɛma yɛn nsa aka yɛn koma so ade. Ɔsomfo Paulo kyerɛwee sɛ: “Anidaso a wohu nyɛ anidaso, na sɛ obi hu biribi a, obetumi anya mu anidaso? Nanso sɛ yɛn ani da nea yenhu so a, yɛkɔ so ara de boasetɔ twɛn.” (Rom. 8:24, 25) Sɛ wugye di paa sɛ Onyankopɔn bɔhyɛ bɛbam a, ɛbɛboa wo ma wode boasetɔ atwɛn. Sɛ wumia w’ani twɛn a, Yehowa rennyaw wo mu; “ɔbɛma wo nea wo koma pɛ.” Nokwasɛm ne sɛ ɔbɛma ‘ateasefo nyinaa anya nea wɔpɛ.’
Bere a Yesu wuo repenpɛn so no, awerɛhow ne akomatu hyɛɛ n’asomafo no mã. Enti Yesu de asɛm yi kyekyee wɔn werɛ: “Mommma mo koma nntu. Munnya Onyankopɔn mu gyidi, munnya me nso me mu gyidi.” Ɔka kyerɛɛ wɔn sɛ: “Merennyaw mo nnyanka. Mereba mo nkyɛn.” (Yoh. 14:1-4, 18, 27) Ná Yesu asɛm yi bɛhyɛ n’akyidifo a wɔasra wɔn nyinaa mpamden ma wɔanya anidaso ne boasetɔ. Wɔn a wɔrehwɛ kwan sɛ wobehyia wɔn adɔfo a wɔawuwu nso ɛ? Ɛsɛ sɛ wɔkɔ so ara nya anidaso; enni sɛ wɔn abam bu. Yehowa ne ne Ba no ka wɔn ho. Ɛrenkyɛ wubehyia w’adɔfo na woayɛ wɔn awaawaa atuu!
^ nky. 3 Ɛnyɛ wɔn din ankasa ne no.


text:
SUASUA WƆN GYIDI
Wɔkoraa Ɔne “Nnipa Baason So”
FA W’ADWENE bu sɛ osu retɔ denneennen na Noa ne n’abusua aboa wɔn ho ano faako ahaahaa wɔn ani tete adaka no mu. Wo de, hwɛ sɛ wɔasɔ kanea, na yɛreka yi nso, ebia na kanea no ano nyɛ den, enti obi nhu ne yɔnko anim yiye. Nsu no nso retɔ denneennen ma wɔnte hwee.
Sɛ Noa hwɛ ne yere ne ne mma mmerante baasa no ne wɔn yerenom a wɔwɔ adaka no mu no a, na anisɔ ahyɛ ne koma ma. Saa bere no na asɛnkɛse paa a ebi mmae da asi wiase. Nanso Noa de, na ne ho nnipa nyinaa wɔ ne nkyɛn; obiara ho anka, na ɛbɛyɛ sɛ ɛno kyekyee ne werɛ. Yebetumi aka sɛ odii n’abusua no anim bɔɔ mpae daa Onyankopɔn ase. Ebia ɔbɔɔ mpae no denneennen sɛnea ɛbɛyɛ a dede no nyinaa akyi no, obiara bɛte ne nka.
Ná Noa yɛ ɔbarima a ɔwɔ gyidi kɛse. Noa gyidi na ɛmaa ne Nyankopɔn, Yehowa bɔɔ ɔne n’abusua ho ban. (Hebrifo 11:7) Nanso bere a nsu no fii ase tɔe no, na enhia sɛ wonya gyidi bio anaa? Afei koraa na na wohia gyidi kɛse, efisɛ nea na ɛda wɔn anim na ɛso. Ɛnnɛ nso nneɛma ayɛ basaa, enti yɛn nso yehia gyidi kɛse. Ɛnde, momma yɛnhwɛ nea yebetumi asua afi Noa gyidi no mu.
“ADADUANAN, AWIA NE ANADWO”
Nsu no tɔɔ “adaduanan, awia ne anadwo.” (Genesis 7:4, 11, 12) Nsu no yirii, yirii, yirii, na Noa hui sɛ ne Nyankopɔn, Yehowa reyɛ adwuma abien; ná ɔrebɔ atreneefo ho ban na na ɔretwe abɔnefo nso aso.
Atuatew a na asi abɔfo mu no, Nsuyiri no maa ɛto twae. Satan pɛsɛmenkominya nti, ɔdaadaa abɔfo no pii ma wogyaw wɔn “ankasa tenabea a ɛsɛ” wɔ soro no bɛwarewaree mmea ne wɔn wowoo mma; ná wɔfrɛ abɔfo mma no Nefilim. (Yuda 6; Genesis 6:4) Nneɛma a Yehowa bɔe wɔ asase so, nyinaa nnipa na wodi mu akoten, na bere a abɔfo no tew atua no, ɛmaa nnipa bra sɛee koraa, enti ɛbɛyɛ sɛ Satan ani gyei paa.
Nanso, bere a nsu no fii ase yirii no, ɛmaa abɔfo atuatewfo no yii wɔn honam nipadua no guu hɔ san foro kɔɔ honhom atenae, na na wɔrentumi nsan mfa honam nipadua bio. Wogyaw wɔn yerenom ne wɔn mma hɔ, na nsuyiri no kunkum wɔn nyinaa kaa nnipa a na wɔwɔ hɔ saa bere no ho.
Efi Henok bere so tɔnn, bɛyɛ mfe ahanson ansa na Nsuyiri no reba na Yehowa bɔɔ nnipa kɔkɔ sɛ ɔbɛsɛe nnipabɔnefo a wɔnsom Onyankopɔn no. (Genesis 5:24; Yuda 14, 15) Efi saa bere no, nnipa bra sɛe ara na na ɛresɛe; wɔde nsɛmmɔnedi hyɛɛ asase so ma, na na wɔresɛe asase. Afei asɛm too wɔn; wɔsɛee wɔn nyinaa. Wohwɛ a, Noa ne n’abusua ani gyei sɛ wokunkum saa nnipa no nyinaa anaa?
Dabi! Ná Onyankopɔn nso ani nnye ho. (Hesekiel 33:11) Yehowa bɔɔ mmɔden biara sɛ obegye nnipa pii nkwa. Ɔmaa Henok bɔɔ wɔn kɔkɔ, na ɔmaa Noa nso yɛɛ adaka. Mfe dodow a Noa ne n’abusua de yɛɛ adaka no nyinaa no, na nkurɔfo ani tua adwuma no. Eyi nyinaa akyi no, Yehowa ka kyerɛɛ Noa sɛ ɔnyɛ “trenee sɛnkafo.” (2 Petro 2:5) Sɛnea Henok dii kan yɛe no, Noa nso de atemmu a na ɛreba wiase no ho kɔkɔbɔ mae. Dɛn na nkurɔfo no yɛe? Yesu de, saa bere no na ɔwɔ soro, enti ohuu nea ɛkɔɔ so no nyinaa. Ɔkaa nnipa a wɔtenaa ase Noa bere so no ho asɛm sɛ: “Wɔanhu kosii sɛ nsuyiri no bae bɛpraa wɔn nyinaa kɔe.”
Bere a Noa ne n’abusua kɔɔ adaka no mu no, Yehowa too mu; adaduanan a edi kan a osubran no hwiee waawaa no, hwɛ sɛnea na Noa ne n’abusua bɛte nka. Nanso, ɛnyɛ dɛn ara a, na ɛbɛkokwaw wɔn ama wɔanya nneɛma bi ayɛ daa. Ebetumi aba sɛ obiara yɛɛ biribi boaa ne yɔnko, na adaka no a abɛyɛ wɔn fie no nso, wosiesiee mu, na afei wɔhwɛɛ mmoa no nso. Nanso biribi sii prɛko pɛ; nea wohui ara ne sɛ adaka no ama ne ho so wɔ nsu no so. Adaka no dii akɔneaba wɔ nsu no ani; nsu no reyiri nyinaa na ɛno nso rekɔ soro, na ɛkɔe araa “ma ɛtɛn nsu no ani.” (Genesis 7:17) Ade nyinaa so Tumfoɔ Yehowa Nyankopɔn kyerɛe sɛ ɔyɛ tumi wura ampa!
Yɛahu sɛ Yehowa gyee Noa ne n’abusua, na ne mmɔborɔhunu nti ɔnam wɔn so bɔɔ nnipa a wɔankɔ adaka no mu kɔkɔ, na yebetumi aka sɛ Noa ani sɔɔ saa nneɛma no paa. Bere a wɔreyere wɔn ho ayɛ adwuma no nyinaa, na ayɛ sɛ nea adwuma a wɔreyɛ no yɛ ɔbrɛgu. Ná nkurɔfo no asõ yɛ den papa! Ansa na Nsuyiri no reba no, ɛnyɛ dɛn ara a, na Noa wɔ nuanom ne wɔfaasefo, nanso ne yere ne ne mma nko ara na wotiee no. (Genesis 5:30) Bere a akra baawɔtwe no wɔ adaka no mu retwɛn wɔn nkwagye no, ɛbɛyɛ sɛ wɔkaakaee sɛnea wɔbɔɔ mmɔden biara sɛ wɔbɛboa wɔn abusuafo ama wɔanya nkwa no, na ɛmaa wɔn awerɛkyekye.
Sɛnea na Yehowa te wɔ Noa bere so no, saa ara na ɔte; ɔnsesae. (Malaki 3:6) Yesu Kristo kyerɛkyerɛɛ mu sɛ bere a yɛte mu yi te sɛ “Noa nna no.” (Mateo 24:37) Yɛn bere yi mu nso, biribi reba. Nsɛm akɛse besisi ara akosi sɛ wiase a aporɔw yi bɛsɛe. Ɛnnɛ nso, Onyankopɔn nkurɔfo rebɔ nnipa nyinaa kɔkɔ. Wubetie kɔkɔbɔ no? Sɛ woaso nkwagye asɛm no mu dedaw a, wo nso wobɛka nokware no ho asɛm akyerɛ afoforo anaa? Yɛn nyinaa betumi asuasua Noa ne n’abusua.
‘WƆFAA NSU NO MU DWOODWOO’
Bere a adaka no nenam nsu no ani no, ɛbɛyɛ sɛ nnipa a wɔwɔ adaka no mu no tee sɛ nnua akɛse rebubu penpen na ɛreka twi ho tweetwee. Noa hwɛ sɛnea nsu no rebu fa so no a, wohwɛ a na obesuro anaa? Anaasɛ ɔhwɛ adaka no a, ɛbɛba n’adwenem sɛ anhwɛ a na antumi nsu no anaa? Dabi. Ɛnnɛ nnipa a biribiara wogye ho akyinnye no bi a, anka ebetumi aba wɔn adwenem saa, nanso Noa de, na ɔwɔ gyidi. Bible ka Noa ho asɛm sɛ: “Gyidi nti . . . ɔyɛɛ adaka.” (Hebrifo 11:7) Dɛn mu gyidi na na ɔwɔ? Ná Yehowa ne Noa ayɛ apam sɛ sɛ Nsuyiri no ba a, obegye ɔne ne fiefo nyinaa nkwa. (Genesis 6:18, 19) Nea ɔbɔɔ amansan yi, asase ne abɔde a ɛwom nyinaa no, wohwɛ a na ɔrentumi mma adaka no nkodu dwoodwoo anaa? Ná obetumi ayɛ aboro so! Enti Noa de ne werɛ nyinaa hyɛɛ Yehowa mu sɛ obedi ne bɔhyɛ so, na ne nsa nso ansi fam. Ampa-ne-ampa ara ɔne n’abusua “faa nsu no mu” dwoodwoo.
Nsu no tɔɔ adaduanan awia ne anadwo, na afei egyaee tɔ. Ɛnnɛ kalenda na yɛde rehwɛ a, anka yɛbɛka sɛ asɛm no sii bɛyɛ December 2370 A.Y.B. Nanso na adaka no mu abrabɔ mmaa awiei. Efisɛ na nsu ayiri afa baabiara, na na akata mmepɔw nyinaa so. Enti, na biribiara nni baabiara; adaka a nnipa ne mmoa ahyɛ mu ma yi nko ara na na ɛtɛn nsu no ani. (Genesis 7:19, 20) Yebetumi de yɛn adwene abu sɛ Noa ne ne mmabarimanom Sem, Ham ne Yafet kyɛɛ mmarima adwuma no yɛe. Ɛbɛyɛ sɛ wɔn na wɔhwɛ maa mmoa no aduan, na wɔhwɛe sɛ mmoa no ho bɛtew na yare biara ansi wɔn mu. Onyankopɔn na ɔmaa nkekaboa yi nyinaa yɛɛ dinn maa Noa tumi de kɔɔ adaka no mu, enti na obetumi ahwɛ ama wɔatena adaka no mu komm kosi sɛ Nsuyiri no betwam. *
Sɛnea ɛte biara, Noa kyerɛw nneɛma a ɛkɔɔ so no nyinaa too hɔ. Ɛkyerɛ yɛn bere a nsu no fii ase tɔe ne bere a egyaee. Ɛsan ma yehu sɛ nsu no yirii wɔ asase no so nnafua 150. Ɛno akyi no, nsu no fii ase twee. Da koro bi de, adaka no “kosii Ararat mmepɔw so” bɔkɔɔ. Baabi a na Ararat mmepɔw no wɔ no, ɛnnɛ yɛfrɛ hɔ Turkey. Asɛm yi sii bɛyɛ April 2369 A.Y.B., na nnafua 73 akyi wɔ June mu hɔ baabi no, mmepɔw fii ase puepuei. Abosome abiɛsa akyi wɔ September mu no, Noa yiyii nnua a na wɔde abɔ adaka no so no bi. Ná ɛbɛyɛ adwumaden, nanso na mfaso bɛwɔ so efisɛ ɛbɛyɛ sɛ ɛmaa owia ne mframa pa pii baa adaka no mu. Noa dii kan yɛɛ biribi de hwɛe sɛ asase no so ayɛ kama, na nnipa ne mmoa tena so a ɛbɛyɛ yiye anaa. Ɔsomaa kwaakwaadabi, na aboa no dii akɔneaba kakra; ɛbɛyɛ sɛ ɔkɔ ba biara a, na wabesi adaka no so. Afei Noa somaa aborɔnoma, na ɔno nso dii akɔneaba kakra san baa ne nkyɛn, nanso akyiri yi okonyaa baabi tenae.—Genesis 7:24–8:13.
Adaka no mu mpo, ɛbɛyɛ sɛ ade a na ɛho hia Noa paa ne sɛ ɔbɛsom ne Nyankopɔn. Ebetumi aba sɛ na ɔtaa ne n’abusua hyia bɔ mpae, na na wɔka wɔn Agya a ɔwɔ soro a ɔhwɛ ne nkurɔfo so no ho asɛm. Ansa na Noa bɛyɛ biribi kɛse biara no, na ɔtwɛn Yehowa. Bere a Noa tenaa adaka no mu bɛyɛ afe no, ohui sɛ afei de asase no so “awo wosee,” nanso ɔno ara amfa ne pɛ ammue adaka no amma nnipa ne mmoa no amfi mu. (Genesis 8:14) Mmom ɔtwɛn tiee nea Yehowa bɛka!
Nneɛma pii wɔ hɔ a mmusua ti betumi asua afi ɔbarima nokwafo yi hɔ. Ná ɔyɛ obi a ɔtoto ne biribiara pɛpɛɛpɛ, obi a ɔpɛ adwuma, ɔwɔ abotare, na ɔhwɛ ne fiefo yiye. Nanso, ade a ehia paa wɔ ne ho ne sɛ, na ɔde Yehowa Nyankopɔn apɛde di kan wɔ ne biribiara mu. Nneɛma a Noa yɛe yi kyerɛ sɛ na ɔwɔ gyidi, na sɛ yesuasua no a, ɛbɛma wɔn a wɔbɛn yɛn nyinaa anya nhyira.
“FI ADAKA NO MU”
Afei de, Yehowa kasae. Ɔka kyerɛɛ Noa sɛ: “Fi adaka no mu, wo ne wo yere ne wo mma ne wɔn yerenom a wɔka wo ho no.” Abusua no tiei; wopue fii adaka no mu, na mmoa no nyinaa dii wɔn akyi. Ɔkwan bɛn na wɔfaa so puei? Wohwɛ a, wogyee bum fii adaka no mu anaa? Ɛnyɛ saa koraa! Bible ka sɛ: ‘Wofii adaka no mu puei sɛnea wɔn nyinaa su te.’ (Genesis 8:15-19) Bere a Noa ne n’abusua pue fii adaka no mu a wogyina Ararat mmepɔw so na wɔrehome mframa pa no, wohui sɛ asase so atew kama. Nefilimfo oo, nsɛmmɔnedi oo, abɔfo asoɔdenfo oo, na wɔayera ama nneɛma bɔne nyinaa afi wiase! * Afei de, na adesamma rebɛhyɛ bra ase bio.
Ná Noa nim nea ɛsɛ sɛ ɔyɛ. Onyankopɔn som na ɔde fii ase. Osii afɔremuka bɔɔ ɔhyew afɔre maa Yehowa; mmoa a Onyankopɔn se wɔn ho tew a ɔde “ason ason” kɔɔ adaka no mu no, ɛno bi na ɔde bɔɔ afɔre no. (Genesis 7:2; 8:20) Afɔre a ɔbɔe no, Yehowa ani sɔe anaa?
Mmuae a Bible de ma no ka koma paa. Ɛka sɛ: “Yehowa tee afɔre no hua.” Bere a adesamma de abɔnefosɛm hyɛɛ wiase ma no, Onyankopɔn dii yaw wɔ ne komam. Nanso afei de, ɔhwɛɛ asase so no, ohuu abusua bi a wɔde nokwaredi resom no, na wɔasi wɔn bo sɛ wɔbɛyɛ n’apɛde, ɛno nti anigye hyɛɛ ne koma ma. Eyi nkyerɛ sɛ Yehowa buu wɔn sɛ bɔne nni wɔn ho. Bible san ka wɔ saa nkyekyɛm no ara mu sɛ: “Onipa komam nsusuwii yɛ bɔne fi ne mmofraase.” (Genesis 8:21) Momma yɛnhwɛ sɛnea Yehowa san nyaa abotare na ohuu adesamma mmɔbɔ.
Ná Onyankopɔn adome asase, na afei de, oyii nnome no. Bere a Adam ne Hawa yɛɛ asoɔden no, saa bere no na Onyankopɔn domee asase, na ɛmaa ɛso adwumayɛ yɛɛ den. Lamek na ɔwoe a ɔtoo ne ba no din Noa, na ɛbɛyɛ sɛ ase kyerɛ “Ɔhome” anaa “Awerɛkyekye”; ɔka too hɔ sɛ ne ba no begye adesamma afi saa nnome no mu. Enti bere a Noa behui sɛ saa nkɔmhyɛ no rebɛba mu ama afei nnipa dua ade wɔ asase so a ɛbɛyɛ yiye no, ɛbɛyɛ sɛ n’ani gyei paa. Enti ɛnyɛ nwonwa sɛ bere tiaa bi akyi no, Noa bɛyɛɛ okuafo!
Saa bere no ara nso, Yehowa maa Noa asefo nyinaa mmara kakra a ɛbɛkyerɛ wɔn kwan; ɔkae sɛ ɛnsɛ sɛ wodi awu, na ɛsɛ sɛ wɔhwɛ yiye wɔ mogya ho. Afei nso Onyankopɔn ne nnipa yɛɛ apam, na ɔhyɛɛ bɔ sɛ ɔremfa nsuyiri nsɛe asase so abɔde nyinaa bio. Yehowa yɛɛ biribi kyerɛe sɛ nea waka no bɛyɛ hɔ. Ɔmaa nnipa huu adebɔ mu ade bi a ɛyɛ fɛ paa; ɛno ne nyankontɔn. Ebesi nnɛ nyinaa, sɛ yehu nyankontɔn a, ɛma yɛkae sɛ Yehowa ahyɛ bɔ bi.
Sɛ Noa asɛm no yɛ anansesɛm a, anka asɛm no bɛba awiei wɔ nyankontɔn no so. Nanso na Noa nyɛ anansesɛm mu nipa, na ɔfaa nneɛma pii mu wɔ n’asetena mu. Saa bere no na nnipa nyin kyɛ, enti ɔbarima nokwafo Noa tenaa ase mfe 350 kaa ho, na ɔfaa ɔhaw pii mu. Bere bi odii mfomso kɛse bi; ɔnom nsã bowee, nanso ne banana Kanaan yɛɛ nea ɛkyɛn saa koraa de sɛee asɛm no, na ɛkɔfaa ɔhaw kɛse baa Kanaan abusuafo so. Noa tenaa ase koduu Nimrod bere so, na ohui sɛ n’asefo afi ase de wɔn ho rehyɛ bɔne bi te sɛ abosonsom ne amumɔyɛsɛm mu. Nanso ɛnyɛ bɔne nko ara na Noa hui; ne ba Sem ne n’abusua som Onyankopɔn yiye.
Ɛdan sɛ bo koraa a, ɛsɛ sɛ yɛde gyidi bɔ yɛn bra sɛnea Noa yɛe no. Nnipa a wɔbɛn yɛn no, sɛ nokware Nyankopɔn ho nhia wɔn anaa wogyae no som mpo a, ɛsɛ sɛ yɛyɛ sɛ Noa na yegyina pintinn. Wɔn a wɔde gyidi gyina pintinn no, Yehowa ani sɔ wɔn paa. Sɛnea Yesu Kristo kae no, “nea obegyina mu akosi awiei no, ɔno na wobegye no nkwa.”
^ nky. 17 Mmoa bi tumi da faako ɔsram biako ne akyiri a wonnidi nyɛ hwee, na ebinom kyerɛ sɛ ɛbɛyɛ sɛ saa na Onyankopɔn maa mmoa no yɛe wɔ adaka no mu, enti na wonhia aduan pii. Sɛ ɔyɛɛ wɔn saa oo, sɛ wanyɛ wɔn saa oo, nea yenim ara ne sɛ odii ne bɔhyɛ so gyee nnipa ne mmoa a na wɔwɔ adaka no mu nyinaa nkwa.
^ nky. 22 Nsuyiri no popaa Eden Turo no ne ɛho biribiara fii hɔ. Eyi kyerɛ sɛ kerubim no adwuma baa awiei, enti wɔsan kɔɔ soro; ná wɔawɛn Eden Turo no kwan ano mfe 1600.


text:
YEHOWA ADANSEFO HO NSԐMMISA NNIDISO-NNIDISO
SO EDIN “YEHOWA” NO ԐSԐ SԐ WƆDE HYԐ KYERԐWNSԐM MU DE FRԐ ONYANKOPƆN?-Yehowa Adansefo ho Nsɛmmisa 16 Ԑfa Onyankopɔn Din a ɛwɔ Wiase Foforo Nkyerɛase no mu ho
YEHOWA ADANSEFO HO NSԐMMISA ԐFA HONHOM ABAYԐN HO-Yɛreda Nkwagye Asɛmpa no adi
SO YEHOWA ADANSEFO GYIDI NO KYERԐ SԐ WƆN NKUTOO NE NOKWARE SOM?-Yehowa Adansefo Ho Nsɛmmisa 10 Ԑfa Ɔkwan a Yɛde Hu Nokware Som ho
YԐDE YEHOWA ADANSEFO REKƆ YESU NKYԐN-Yehowa Adansefo Ho Nsɛmmisa Tiawa Anum Ԑfa Gyidi ne Nnwuma ho
SO BURONYA YԐ ABOSONSOM ANAASԐ KRISTOSOM?-Nsɛmmisa 12 ɛne Yehowa Adansefo Nsusuwii Mapa Ԑbɔ Buronya Napɔnna no Gu Di Asi
AKWAN ETUPƆN WƆ YEHOWA ADANSEFO HO ADANSEDI MU-Nsɛmmisa 5 Ԑfa Asɛmpa no ho
YEHOWA ADANSEFO HO NSԐMMISA 10 ԐFA ƆWԐN ABAN NO NYANKOPƆN BAASAKORO NHOMAWA HO
YEHOWA ADANSEFO HO NSԐMMISA ԐFA NOKWARE NYANKOPƆN NO NE NYANKOPƆN BAASAKORO NO HO-Yɛreda Kristo Nyameyɛ no ne Honhom Kronkron no Nnipaban adi
YԐDE YEHOWA ADANSEFO REKƆ YESU NKYԐN-Nsɛmmisa 8 Ԑfa Sɛnea Yebenya Nkwagye mu Awerɛhyem
MOGYA WƆTWE GU NIPADUAM AHINTASԐM YEHOWA ADANSEFO NNIM-Nsɛmmisa 12 Ԑfa Mogya Wɔtwe Gu Nipaduam ho
YEHOWA ADANSEFO NE ATORO NKƆMHYԐ-Yehowa Adansefo ho Nsɛmmisa 20 Ԑfa Ɔwɛn Aban no Atoro Nkɔmhyɛ ahorow ho
NTORO NE NKATASO WƆ ƆWԐN ABAN ABAKƆSԐM MU-Yehowa Adansefo ho Nsɛmmisa 10
This post is also available in:
Spanish Portuguese Czech Italian Russian Borɔfo


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yohane 20:1-31
20 Nnawɔtwe no da a edi kan no,+ Maria Magdalene kɔɔ ɔda no so ntɛm bere a esum da so wom, na ohui sɛ wɔayi ɔbo no afi ɔda no ano dedaw.+2 Ɛnna ɔde mmirika kɔɔ Simon Petro ne osuani foforo+ a Awurade pɛ n’asɛm no nkyɛn kɔka kyerɛɛ wɔn sɛ: “Wɔayi Awurade afi ɔda no mu,+ na yennim baabi a wɔde no akɔto.”3 Afei Petro+ ne osuani foforo no fii adi de wɔn ani kyerɛɛ ɔda no so.4 Wɔn baanu no soo mmirika mu; nanso osuani biako no de mmirika a emu yɛ den dii Petro anim, na oduu ɔda no ho kan.5 Na ɔbɔɔ ne mu ase hwɛɛ mu no, ohuu nwera no sɛ egu hɔ,+ nanso wankɔ mu.6 Simon Petro nso dii n’akyi bae, na ɔkɔɔ ɔda no mu. Na ohuu nwera no sɛ egu hɔ,+7 ne afei ntama a wɔde bɔɔ ne ti no sɛ wɔabobɔw agu nkyɛn baabi a ɛnka nwera no ho.8 Afei osuani a oduu ɔda no ho kan no nso kɔɔ mu, na ohui na ogye dii.9 Saa bere no na wɔntee kyerɛwsɛm no ase sɛ etwa sɛ onyan fi awufo mu.+10 Enti asuafo no san kɔɔ wɔn afie mu.11 Maria de, na ɔda so ara gyina ɔda no nkyɛn baabi a ɔresu. Afei bere a ɔresu no, ɔbɔɔ ne mu ase hwɛɛ ɔda no mu,12 na ohuu abɔfo+ baanu a wɔhyehyɛ ntade fitaa sɛ obiako te baabi a na Yesu amu no da no atifi na obiako nso te anafo.13 Ɛnna wɔka kyerɛɛ no sɛ: “Ɔbea, adɛn na woresu?” Ɔka kyerɛɛ wɔn sɛ: “Wɔafa me Wura kɔ, na minnim baabi a wɔde no akɔto.”14 Ɔkaa saa no, ɔdan ne ho hwɛɛ n’akyi, na ohui sɛ Yesu gyina hɔ, nanso na onnim sɛ ɛyɛ Yesu.+15 Yesu ka kyerɛɛ no sɛ: “Ɔbea, adɛn na woresu? Hena na worehwehwɛ no?”+ Ɔno de, na osusuw sɛ ɛyɛ turom hɔ hwɛfo, enti ɔka kyerɛɛ no sɛ: “Owura, sɛ wo na woafa no afi ha a, kyerɛ me baabi a wode no akɔto na menkɔfa no nkɔ.”16 Yesu ka kyerɛɛ no sɛ: “Maria!”+ Na ɔdan ne ho ka kyerɛɛ no Hebri mu sɛ: “Rabuni!” + (a ase ne “Ɔkyerɛkyerɛfo!”)17 Yesu ka kyerɛɛ no sɛ: “Gyaa me mu, na minnya nkɔɔ Agya no hɔ. Mmom si kwan so kɔ me nuanom+ nkyɛn kɔka kyerɛ wɔn sɛ, ‘Merekɔ m’Agya+ ne mo Agya ne me Nyankopɔn+ ne mo Nyankopɔn no+ nkyɛn.’”18 Maria Magdalene bɛkaa nea asi kyerɛɛ asuafo no sɛ: “Mahu Awurade!” na ɔka kyerɛɛ wɔn sɛ waka eyinom nyinaa akyerɛ no.+19 Afei eduu saa da no anwummere, a ɛyɛ nnawɔtwe no da a edi kan no,+ ɛwom sɛ na Yudafo no ho suro+ nti wɔatoto apon mu wɔ baabi a na asuafo no wɔ de, nanso Yesu bae+ begyinaa wɔn mfinimfini ka kyerɛɛ wɔn sɛ: “Asomdwoe nka mo.”+20 Na ɔkaa saa no, ɔde ne nsam ne ne mfem kyerɛɛ wɔn.+ Afei asuafo no dii ahurusi+ sɛ wɔahu Awurade.21 Ɛnna Yesu san ka kyerɛɛ wɔn sɛ: “Asomdwoe nka mo. Sɛnea Agya no asoma me no,+ me nso meresoma mo.”+22 Ɔkaa saa no, ohuw mframa guu wɔn so ka kyerɛɛ wɔn sɛ: “Munnye honhom kronkron.+23 Obiara a mode ne bɔne befiri no no,+ wɔde befiri no; obiara a mobɛma ne de atena hɔ no, wɔbɛma atena hɔ.”+24 Nanso bere a Yesu bae no, na Toma,+ dumien no mu biako a wɔfrɛ no Ata no, nka wɔn ho.25 Enti asuafo nkae no ka kyerɛɛ no sɛ: “Yɛahu Awurade!” Nanso ɔka kyerɛɛ wɔn sɛ: “Sɛ manhu nnadewa no ananmu wɔ ne nsam, na mamfa me nsateaa anka nnadewa no ananmu na mamfa me nsa anka ne mfem a,+ merennye nni da.”+26 Ne nnawɔtwe akyi no, na asuafo no wɔ ɔdan mu bio, na na Toma ka wɔn ho. Ɛwom sɛ na wɔatoto apon no mu de, nanso Yesu baa mu begyinaa wɔn mfinimfini kae sɛ: “Asomdwoe nka mo.”+27 Afei ɔka kyerɛɛ Toma sɛ: “Fa wo nsateaa ka ha, na hwɛ me nsam na fa wo nsa+ ka me mfem, na gyae akyinnyegye na gye di.”28 Toma bua see no sɛ: “M’Awurade ne me Nyankopɔn!”+29 Yesu ka kyerɛɛ no sɛ: “Woahu me nti na afei woagye adi? Anigye ne wɔn a wonhu nanso wogye di.”+30 Nokwasɛm ni, Yesu yɛɛ nsɛnkyerɛnne foforo bebree wɔ asuafo no anim a wɔankyerɛw wɔ nhoma yi mu.+31 Nanso wɔakyerɛw eyinom ato hɔ+ na moagye adi sɛ Yesu ne Kristo, Onyankopɔn Ba no, na esiane sɛ mugye di+ nti monam ne din so anya nkwa.


text:
So Wunim?
Bere a Yesu kae sɛ nkyene ahoɔden tumi fi mu no, na ɔboa anaa?
Yesu Bepɔw so Asɛnka no mu no, ɔka kyerɛɛ n’asuafo no sɛ: “Mone asase so nkyene, na sɛ nkyene ahoɔden fi mu a, ɛbɛyɛ dɛn na asan anya n’ahoɔden bio? Wɔrentumi mfa nyɛ hwee bio gye sɛ wɔtow gu abɔnten ma nnipa tiatia so.” (Mateo 5:13) Wɔde nkyene kora nneɛma so na ansɛe. Enti Yesu mfatoho no kyerɛ sɛ n’asuafo no betumi aboa ebinom na wɔn som ne wɔn abrabɔ ansɛe, na ɛsɛ sɛ wɔyɛ saa nso.
Asɛm a Yesu kae sɛ nkyene ahoɔden betumi ayera no, nhoma bi kyerɛkyerɛ mu sɛ: “Po a Awu ho nkyene no, na nneɛma bi frafra mu; enti nkyene no tumi nan fi ho ma ɛka saa nneɛma no, na ɛba saa a ɛnyɛ dɛ bio.” (The International Standard Bible Encyclopedia) Enti ntease wom sɛ Yesu kae sɛ nea ɛbɛka no “wɔrentumi mfa nyɛ hwee bio gye sɛ wɔtow gu abɔnten.” Nhoma no ka kaa ho sɛ: “Ɛwom, nkyene a na wonya fi Po a Awu mu no, na ɛnyɛ papa te sɛ nkyene a ɛwɔ po a aka mu no, nanso na ne nya nyɛ den koraa (efisɛ na wotumi sesaw bi wɔ mpoano hɔ ara), enti ɛhɔ paa na na Palestinafo nya wɔn nkyene.”
Bere a Yesu de drakma biako a ɛyerae yɛɛ mfatoho no, n’atiefo no tee ase dɛn?
Yesu maa mfatoho bi sɛ ɔbea bi a ɔwɔ drakma du a biako yerae no, ɔsɔɔ kanea na ɔtɔɔ ne bo ase prapraa fie hɔ kosii sɛ ohui. (Luka 15:8-10) Yesu bere so no, na drakma biako yɛ da koro akatua, enti sɛnea ɔde yɛɛ mfatoho no, sɛ obi sika saa yera a, na wahwere ade kɛse. Nanso, nneɛma foforo wɔ hɔ a enti yebetumi aka sɛ nea Yesu kae no, na ɛtaa si.
Nhwehwɛmu nhoma bi kyerɛ sɛ, saa bere no na mmea taa de sika yɛ agude. Enti nea Yesu kaa ho asɛm no, na ebetumi ayɛ sika a ɛka ɔbea abusua agyapade anaa ne mporompranne ho. Sɛnea ɛte biara no, sɛ ɔbea wɔ drakma du na biako yera a, na ɛnyɛ nwonwa koraa sɛ ɔbɛhwehwɛ ara kosi sɛ obehu.
Afei nso sɛnea na wɔtaa si dan wɔ Yesu bere so no, na ɔhyew ne hann mma dan mu pii. Sɛ wɔbɛyɛ mpomma koraa a, na ɛnnɔɔso. Ná wɔtaa de sare sɛm fam hɔ. Sɛ sika tɔ fam a, na ne hwehwɛ yɛ den. Bible mu nkyerɛkyerɛmufo bi ka sɛ: “Ɛno nti sɛ ade ketewa bi te sɛ sika tɔ baabi a ɛte saa a, ɔkwan pa a wɔbɛfa so ahwehwɛ ara ne sɛ wɔbɛsɔ kanea na wɔapra fie hɔ nyinaa ahwehwɛ.”


text:
ASETENAM NSƐM
Yɛn Asetena Nyɛɛ Kwa
BERE a mewoo me babarima Gary wɔ afe 1958 mu no, mehwɛ no a, na mihu sɛ nneɛma nkɔ yiye. Nanso egyee asram du ansa na dɔkotafo rehu yare a ɛhaw no, na egyee mfe anum ansa na dɔkotafo akukudam bi reka ato so sɛ ɛyɛ nokware. Mewoo Gary akyi mfe akron no, mewoo me babea Louise, na yare a ɔde bae de, anka Gary de no mpo ye. Me werɛ howee paa.
Adɔkotafo no ka kyerɛɛ me sɛ: “Wo mma baanu no nyinaa anya yare huhuuhu bi a wɔfrɛ no LMBB, * na awerɛhosɛm ne sɛ enni aduru.” Saa bere no na adɔkotafo nhyɛ da nni saa yare no ho nimdeɛ papa. Yare no nsunsuanso bi ne anifurae, kɛse mmoroso, asikreyare, kwaha, nsateaa ne nansoaa a ebi tumi fefɛw ho. Afei ɛmma obi nyin yiye na ogyina hɔ koraa a na ɔretew ahwe. Bio, n’asaabo nyɛ adwuma yiye. Enti na mmofra no hwɛ nna fam. Nhwehwɛmu bi a wɔyɛe nnansa yi daa no adi sɛ, sɛ woyi nnipa 125,000 biara si hɔ wɔ Britain a, wɔn mu 1 anya yare yi bi. Wɔn a yare yi bi hyehyɛ wɔn ho a wɔde kɔ ba de, wɔdɔɔso sen saa mpo.
YEHOWA YƐ YƐN “ABANTENTEN”
Mewaree no, ankyɛ na me ne Yehowa Dansefo bi bɔɔ Bible mu nkɔmmɔ, na ɛhɔ ara na mihui sɛ nea wɔreka no ne nokware no. Nanso me kunu de, na n’ani nnye ho koraa. Ná n’adwuma ma yetutu akwan, enti mantumi ne asafo biara ammɔ saa bere no. Nanso mekɔɔ so ara kenkan Bible bɔɔ Yehowa mpae. Mekenkan asɛm bi wɔ Bible mu ma ɛkyekyee me werɛ paa. Ɛka sɛ: “Yehowa bɛyɛ abantenten ama ɔwerɛhoni, ahohia bere mu abantenten” na ‘wɔn a wɔhwehwɛ no no, ɔrennyaw wɔn.’—Dw. 9:9, 10.
Ná Gary nhu ade papa, enti bere a odii mfe asia no mede no kɔtoo sukuu bi mu wɔ England anafo fam. Ɔkɔɔ hɔ no, sɛ asɛm bi haw no a, na wafa telefon afrɛ me. Ɛyɛ a me nso mefrɛ no de Bible kyerɛkyerɛ no. Mewoo Louise no, mfe kakraa akyi na yare bi bɔɔ me. Na yare no ma me ho tutu me paa, na ɛkaa m’akyi berɛmo. Bere a Gary wiee sukuu baa fie no, na wadi mfe 16. Saa bere no de, na n’ani afura ara ne sa. Enti afe 1975 mu no wɔkan no fraa anifuraefo. Me kunu guan gyaw yɛn 1977.
Gary baa fie no, yɛamfa yɛn som nni agoru koraa; asafo dwumadi biara na yɛde yɛn ho hyem. Mebɔɔ asu 1974. Bere a Gary renyin no, asafo mu panyin bi boaa no ma ohuu sɛnea ɔbɛbɔ ne bra, na m’ani gyei paa. Anuanom bi nso bɛboaa me fie adeyɛ, na akyiri yi aban faa wɔn mu baanum tuaa wɔn ka sɛ wɔmmoa yɛn wɔ fie. Eyi yɛ nhyira kɛse paa.
Gary yeree ne ho suaa nokware no yiye na ɔbɔɔ asu afe 1982. Na akwampaefo boafo adwuma no wɔ n’ani so, enti me ne no yɛɛ saa adwuma yi mfe kakra. Bere bi akyi yɛn mansin sohwɛfo bisaa asɛm bi maa n’ani gyei paa. Obisaa no sɛ: “Gary, wunim sɛ wubetumi ayɛ daa kwampaefo?” Asɛm yi hyɛɛ Gary nkuran, na 1990 mu no wɔpaw no daa kwampaefo.
Wɔyɛɛ Gary oprehyɛn mprenu wɔ ne sisi mu. Wɔyɛɛ nea edi kan no 1999, na wɔyɛɛ nea ɛtɔ so abien no 2008. Nanso na Louise yare no ani soso sen Gary de no koraa. Mewoo no no, na n’ani afura koraa. Afei mihui sɛ nansoaa a ɛwɔ ne nan biako ho yɛ asia. Eyi ma mihui sɛ Louise nso anya LMBB yare no bi. Akyiri yi wɔyɛɛ nhwehwɛmu hui sɛ ne yam nneɛma pii ho aka. Wɔyɛɛ no oprehyɛn akɛse pii. Wɔayɛ n’asaabo nkutoo oprehyɛn mpɛn anum. Louise nso wɔ asikreyare.
Louise taa ne adɔkotafo mpanyimfo bɔ nkɔmmɔ kyerɛkyerɛ ne gyidi mu kyerɛ wɔn na sɛ ɛba sɛ wɔyɛ no oprehyɛn na mogyasɛm sɔre a, ankɔfa ɔhaw biara amma. Enti ɔne wɔn a wɔhwɛ no nyinaa ntam yɛ kama.
YƐREYƐ NNEƐMA A MFASO WƆ SO
Woba yɛn fie a, ɛnyɛ obi na ɔbɛka akyerɛ wo sɛ yɛyɛ Yehowa asomfo. Kan no na mede nnɔnhwerew pii kan asafo nhoma kyerɛ Gary ne Louise. Nanso seesei yɛanya CD ne DVD ahorow. Afei nso nneɛma pii wɔ hɔ a yɛbɔ tie wɔ www.jw.org. Eyi nyinaa ma yetumi siesie yɛn ho ma asafo nhyiam dapɛn biara na yetumi ma mmuae.
Ɛtɔ mmere bi a Gary kyere mmuae a ɔbɛma gu ne tirim, na sɛ ɔwɔ dwumadi wɔ Teokrase Ɔsom Sukuu mu a, ɔno ara de ne nsɛm kyerɛkyerɛ mu. Wɔpaw no asafo mu somfo 1995. Ɔkɔ Ahenni Asa so a, sɛ ɔredi akɔneaba ara ni; okyiakyia anuanom na ɔboa wɔn a wɔhwɛ akasam mfiri so.
Ɔkwaha nti, mpɛn pii Gary tena mmubuafo akongua mu, na anuanom taa pia no ne no kɔ asɛnka. Onua biako boa no ma ɔne obi yɛ Bible adesua, na seesei osuani no kɔ adesua. Afei Gary aboa Ɔdansefo bi a na wate atena mfe 25 ma ɔno nso afi ase rekɔ adesua.
Louise dii mfe akron no, ne nanabea kyerɛɛ no adenwene. Me ne wɔn a wɔhwɛ no mu biako nso kyerɛɛ no sɛnea wodi adwini gu ntade mu. N’ani gye adwuma yi ho paa, na ɔtaa nwene kuntu fɛfɛɛfɛ ma mmofra ne mpanyin wɔ asafo no mu. Afei nso ɔyɛ nkrataa de mfonini tetare so ma nkurɔfo. Obiara nsa ka a, na n’ani agye. Bere a Louise yɛ ababaa no, osuaa sɛnea yɛbɔ typewriter. Seesei ɔwɔ kɔmputa bi a ɔne ne nnamfo di nkitaho wɔ so. Louise dii mfe 17 na ɔbɔɔ asu. Sɛ ɔsatu titiriw bi du so a, me ne no bom yɛ akwampaefo boafo. Louise nso kyere kyerɛw nsɛm gu ne tirim de kyerɛ sɛ ogye di sɛ wiase foforo a Onyankopɔn ahyɛ ho bɔ no bɛba. Saa bere no “anifuraefo ani bebue” na “ɔmanfo no mu biara renka sɛ: ‘Meyare.’”—Yes. 33:24; 35:5.
Yɛda Yehowa ase sɛ wabue nokware no so akyerɛ yɛn wɔ n’Asɛm mu! Yɛn ani sɔ nea asafo no mufo ayɛ ama yɛn paa. Wɔayi wɔn yam aboa yɛn; ɛnyɛ wɔn a, anka yennim nea yɛbɛyɛ. Nokwasɛm ni, Yehowa adaworoma yɛn asetena nyɛɛ kwa.
^ nky. 5 LMBB gyina hɔ ma Laurence-Moon-Bardet-Biedl. Wɔde saa yare yi too adɔkotafo baanan a wodii kan huu yare no. Ɛyɛ mogya mu yare a yɛde wo. Ɛnnɛ wɔfrɛ yare no Bardet-Biedl. Enni aduru.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hiob 13:1-28
13 “Hwɛ! Eyi nyinaa m’aniwa ahu,M’aso nso ate, na madwen ho.2 Nea munim no, me nso minim bi;Monkyɛn me.+3 Nanso, me de, mepɛ sɛ anka ade nyinaa so Tumfoɔ no mmom na me ne no kasa;+Onyankopɔn na anka m’ani begye sɛ me ne no beyiyi nsɛm ano.4 Mo de, mode nkontompo hura nkurɔfo din ho;+Mo nyinaa moyɛ ayaresafo hunu.+5 Sɛ mubemua mo ano a,Anka ɛbɛyɛ nyansa ama mo!+6 Mesrɛ mo, muntie m’anoyi,+Na monyɛ aso mma m’ano asɛm.7 Mobɛka nea ɛnteɛ ama Onyankopɔn anaa,Na mobɛka nnaadaasɛm ama no?+8 Mode animhwɛ bedi ama no,+Anaasɛ mobɛtwe manso ama nokware Nyankopɔn no?9 Sɛ ɔhwehwɛ mo mu a, ebesi mo yiye ni?+Anaasɛ mobɛdaadaa no sɛnea wɔdaadaa onipa desani?10 Sɛ mobɔ mmɔden sɛ mobɛyɛ animhwɛ+ ahintawee mu a,Ɔka na ɔbɛka mo anim;+11 N’anuonyam kɛkɛ remma mommɔ piriw anaa,Na ne ho hu rentɔ mo so?+12 Mo nkaesɛm yɛ nsõ mmebusɛm;Mo akyɛm te sɛ dɔte+ akyɛm.13 Monyɛ komm wɔ m’anim, na menkasa.Nea ɛbɛba me so biara mmra!14 Dɛn nti na memfa me honam nhyɛ me sẽ mu,Na memfa me kra nto me nsam?+15 Sɛ ɔrekum me mpo a, merentwɛn anaa?+Nanso megyina n’anim ne no ayiyi nsɛm ano wɔ m’akwan ho.16 Ɔno nso na ɔbɛyɛ me nkwagye,+Efisɛ ɔwaefo biara rentumi nnyina n’anim.+17 Muntie me nsɛm yi yiye,+Na momma m’anom nsɛm nkɔ mo asom.18 Hwɛ! Mede m’asɛm ama asɛnnii;+Minim nso sɛ m’asɛm yɛ dɛ.19 Hena na ɔne me bedi asi?+Sɛ mimua m’ano a, anka owu na mewu!20 Nneɛma abien pɛ na yɛ ma me;Ɛno na meremfa me ho nhintaw wo;+21 Yi wo nsa fi me so kɔ akyirikyiri,Na wo ho hu nso—mma ennhunahuna me.+22 Ɛbɛyɛ a, kasa ma minyi ano;Anaa ma menkasa, na wo mmom yi ano.23 Mfomso bɛn na madi, na bɔne bɛn na mayɛ?Ma minhu me mmarato ne me bɔne.24 Dɛn nti na wode w’anim ahintaw+Na wubu me sɛ wo tamfo?+25 So wobɛma ahaban a mframa na ɛbɔ no nso ahinhim,Anaa buronan a awo akyi na wubedi?26 Wokyerɛkyerɛw me ho nsɛm yayaayaw,+Na woma me mmeranteberem mfomso ba me so.+27 Wode me nan nso bɔ nnua mu,+Na w’ani di m’akwan nyinaa akyi;Wo na woatwitwa ahye ama m’anammɔn.28 Nanso onipa yi te sɛ ade a aporɔw atetew;+Ɔte sɛ atade a nwewee asɛe no.+


text:
ASƐM A ƐDA SO | WOBƐTUMI AFA ONYANKOPƆN ADAMFOƆ
Ɛyɛ a Wo ne Onyankopɔn Bɔ Nkɔmmɔ?
Nnamfo deɛ, hokwan biara a wɔbɛnya no, wɔn mu biara bɔ mmɔden sɛ ɔbɛte ne yɔnko nka. Wɔtumi bɔ nkɔmmɔ wɔ tɛlɛfon anaa kɔmputa so, anaasɛ wɔtwerɛ wɔn ho krataa. Onyankopɔn nso, sɛ yɛne n’adamfofa bɛdi mu a, ɛsɛ sɛ yɛtaa ne no bɔ nkɔmmɔ. Nanso yɛbɛyɛ dɛn ayɛ saa?
Sɛ yɛbɔ mpaeɛ a, ɛkyerɛ sɛ yɛne Yehowa rebɔ nkɔmmɔ. Nanso ɛnyɛ yɛn tipɛn ne Onyankopɔn. Enti sɛ yɛne no rebɔ nkɔmmɔ a, ɛsɛ sɛ yɛhu kwampa a yɛbɛfa so ne no akasa. Ɛsɛ sɛ yɛkae sɛ yɛne Onyankopɔn a ɔbɔɔ soro ne asase ne emu nneɛma nyinaa na ɛrekasa. Enti ɛsɛ sɛ yɛne no kasa obuo ne nidie mu. Sɛ Onyankopɔn bɛtie yɛn mpaebɔ aso pa mu a, ɛnneɛ ɛhia sɛ yɛdi ɛho akwankyerɛ so. Akwankyerɛ no mu mmiɛnsa na ɛdidi so yi.
Nea ɛdi kan, Yehowa Nyankopɔn nkutoo na ɛsɛ sɛ yɛbɔ no mpaeɛ. Ɛnsɛ sɛ yɛbɔ Yesu, “ɔhoteni,” anaa ohoni biara mpaeɛ. (Exodus 20:4, 5) Bible ka no pefee sɛ: “Momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim adeɛ nyinaa mu.” (Filipifoɔ 4:6) Nea ɛtɔ so mmienu, sɛ yɛrebɔ mpaeɛ a, ɛsɛ sɛ yɛbɔ wɔ Onyankopɔn Ba Yesu Kristo din mu. Yesu ankasa kaa sɛ: “Obiara mma Agya no nkyɛn gye sɛ ɔnam me so.” (Yohane 14:6) Nea ɛtɔ so mmiɛnsa, ɛsɛ sɛ yɛn mpaebɔ ne Onyankopɔn apɛdeɛ hyia. Bible ka sɛ: “Biribiara a yɛbisa sɛdeɛ n’apɛdeɛ teɛ no, ɔtie yɛn.” *
Nnamfo pa taa bɔ nkɔmmɔ. Wei ka bi a, na wei nso aka bi
Nanso, sɛ nnipa mmienu fa adamfoɔ na sɛ da biara baako nko ara na ɔkasa a, ɛbɛyɛ dɛn na adamfofa no agyina? Yɛne Onyankopɔn adamfofa nso, saa ara na ɛteɛ. Ɛsɛ sɛ yɛma ɔno nso kasa kyerɛ yɛn. Ɔkasa nso a, ɛsɛ sɛ yɛtie. Wonim ɔkwan a Onyankopɔn fa so ne yɛn kasa?
Yehowa Nyankopɔn nam n’Asɛm Bible so na ɛkasa kyerɛ yɛn nnɛ. (2 Timoteo 3:16, 17) Dɛn na ɛma yɛka saa? Wo deɛ ma yɛnyɛ mfatoho bi: Fa no sɛ wowɔ hɔ ara na wonyaa krataa fii w’adamfo paa hɔ. Wokenkan wie a, ebia wode anigyeɛ bɛkeka akyerɛ nkurɔfoɔ sɛ, “Mate m’adamfo nka o!” Nanso woante ne nne, twerɛ na ɔtwerɛɛ wo. Bible te sɛ saa krataa no. Sɛ wokenkan a, na worema Onyankopɔn akasa akyerɛ wo. Ɛno nti, Gina a yɛkaa ne ho asɛm wɔ Ɔwɛn-Aban yi ahyɛase no kaa sɛ, “Sɛ Onyankopɔn bɛfa me adamfoɔ a, ɛnneɛ Bible a ɛte sɛ ‘krataa’ a watwerɛ ama yɛn no, ɛsɛ sɛ mekenkan.” Ɔtoaa n’asɛm no so sɛ, “Bible a mekenkan no da biara no ama me ne Onyankopɔn adamfofa no mu ayɛ den.” Wo nso ɛ? Wokenkan Onyankopɔn Asɛm Bible no da biara? Woyɛ saa a, ɛkyerɛ sɛ wo nso woama Yehowa rekasa akyerɛ wo, na ɛno bɛma mo adamfofa no asɔ.
^ nky. 5 Sɛ wopɛ Onyankopɔn adamfofa ho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 17. Yehowa Adansefoɔ na wɔtintimii.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Samuel 27:1-12
27 Na Dawid kae wɔ ne komam sɛ: “Anhwɛ a Saul nsa bɛpra me akɔ da bi. Biribiara nye mma me sɛ meguan+ akɔ Filistifo+ asase so, na Saul bɛhwehwɛ me wɔ Israel asase so abrɛ+ na wagyae m’akyidi, na mefi ne nsam.”2 Enti Dawid sɔree, na ɔne mmarima ahansia+ a wɔka ne ho no twaam kɔɔ Maok ba Akis,+ Gat hene no hɔ.3 Na Dawid kɔɔ so tenaa Akis nkyɛn wɔ Gat, ɔne ne mmarima no, obiara ne ne fiefo,+ Dawid ne ne yerenom baanu no, Yesreelni Ahinoam+ ne Karmelni Abigail,+ Nabal yere no.4 Akyiri yi, wɔbɛka kyerɛɛ Saul sɛ Dawid aguan kɔ Gat, enti wankɔ so anhwehwɛ no bio.+5 Ɛnna Dawid ka kyerɛɛ Akis sɛ: “Sɛ manya w’anim dom a, ma wɔmma me baabi wɔ nkuraase nkurow no biako mu na mentena hɔ; dɛn nti na ɛsɛ sɛ w’akoa ne wo tena adehye kurow mu?”6 Enti Akis de Siklag+ maa no saa da no. Ɛno nti na Siklag abɛyɛ Yuda ahene kurow de besi nnɛ no.7 Nna dodow a Dawid de tenaa Filistifo akuraase no yɛ afe ne asram anan.+8 Na Dawid ne ne mmarima no foro kɔe kɔfow Gesurfo+ ne Gersifo ne Amalekfo;+ wɔn na na wɔtete asase no so fi Telam+ kɔpem Sur+ de kosi Egypt asase so.9 Na Dawid kɔtow hyɛɛ asase no so, na wankora ɔbarima anaa ɔbea biara nkwa so;+ ɔfaa anantwi ne nguan ne mfurum ne yoma ne ntade, na ɔsan kɔɔ Akis nkyɛn.10 Ɛnna Akis bisae sɛ: “Ɛhe na mokɔɔ afow nnɛ?” Na Dawid kae sɛ:+ “Yɛkɔɔ Yuda anafo+ ne Yerameelfo+ anafo ne Kenifo+ anafo.”11 Ɔbarima oo, ɔbea oo, Dawid ankora obiara nkwa so amfa no amma Gat, efisɛ ɔkae sɛ: “Anyɛ a wɔbɛkɔ akɔka nea yɛayɛ sɛ, ‘Sɛɛ na Dawid ayɛ.’”+ (Nna a ɔde tenaa Filistifo akuraase hɔ nyinaa, saa ara na ɔyɛe.)12 Enti Akis gyee Dawid dii,+ na ɔkae ne tirim sɛ: “Ampa ara ne ho abɔn ne man Israel,+ na ɔbɛyɛ m’akoa daa.”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Nehemia 3:1-32
3 Ɛnna ɔsɔfo panyin Eliasib+ ne ne nuanom asɔfo no sɔree na wosii Nguanten Pon no.+ Wɔn na wɔyɛɛ no kronkron+ na wosisii n’apon; wɔyɛɛ no kronkron koduu Mea Abantenten+ no ho de kosii Hananel Abantenten+ no ho.2 Na Yeriko+ mmarima toaa wɔn so yɛɛ ɔfasu no ho adwuma. Na Imri ba Sakur na ɔtoaa wɔn so.3 Mpataa Pon+ no na Hasenaa mma sii;+ wɔn na wosisii n’apongua ne n’apon,+ ne krɔkrɔ ne ne mmeamu.+4 Hakos ba Uriya+ ba Meremot+ na ɔtoaa wɔn so yɛɛ adwuma no bi, na Mesesabel ba Berekia ba Mesulam+ na ɔtoaa wɔn so; Baana ba Sadok na ɔtoaa wɔn so.5 Tekoafo+ na wɔtoaa wɔn so yɛɛ adwuma no bi, nanso wɔn atitiriw+ no ammrɛ wɔn ho ase ansom wɔn wuranom.6 Na Pasea ba Yoiada ne Besodeia ba Mesulam na wosiesiee Kurow Dedaw Pon no;+ wɔn na wosisii n’apongua ne n’apon, ne krɔkrɔ ne ne mmeamu.+7 Wɔn a wɔtoaa wɔn so ne Gibeonni+ Melatia ne Meronitni+ Yadon, Gibeon+ ne Mispa+ mmarima a wɔhyɛ asubɔnten kɛse+ no agya amrado+ ase.8 Harhaia ba Usiel, sikadwumfo no,+ na ɔtoaa wɔn so yɛɛ adwuma no bi, na Hanania, sradehuamfrafo no,+ na ɔtoaa no so; wɔde abo sɛm Yerusalem kosii Ɔfasu Tɛtrɛɛ no so.+9 Hur ba Refaia, Yerusalem mantam fã soafo no na ɔtoaa wɔn so yɛɛ adwuma no bi.10 Harumaf ba Yedaia na ɔtoaa wɔn so yɛɛ adwuma no bi wɔ ne fie anim;+ na Hasabnia ba Hatus na ɔtoaa no so.11 Harim+ ba Malkiya ne Pahat-Moab+ ba Hasub siesiee ɔfã bi a wɔasusuw ama wɔn, ne Fononoo Abantenten+ no ho.12 Halohes ba Salum, Yerusalem mantam no fã soafo,+ na ɔtoaa wɔn so yɛɛ adwuma no bi, ɔne ne mmabea.13 Hanun ne Sanoafo+ na wosiesiee Obon Pon no;+ wɔn na wosisii n’apongua ne n’apon,+ ne krɔkrɔ+ ne ne mmeamu,+ ne ɔfasu no basafa apem kosii Sumina Pon no ho.+14 Rekab ba Malkiya, Bet-Hakerem+ mantam soafo, na osiesiee Sumina Pon no; ɔno na osisii n’apongua ne n’apon, ne krɔkrɔ ne ne mmeamu.15 Kolhosen ba Salun, Mispa+ mantam soafo, na osiesiee Nsuaniwa Pon no;+ ɔno na osii, na ɔkataa so na osisii n’apon,+ ne krɔkrɔ ne ne mmeamu, na ɔsan too Ɔtare Suka+ a ɛkɔ Ɔhene Turom +no ho fasu no kɔpem Antweri+ a esian fi Dawid Kurow+ mu no ho.16 Asbuk ba Nehemia, Bet-Sur+ mantam fã soafo, na ɔtoaa no so yɛɛ adwuma no bi de kosii Dawid Amusiei+ ne ɔtare+ a wɔayɛ, ne Akunini Fie no anim.+17 Lewifo+ no na wɔtoaa no so yɛɛ adwuma no bi, Bani+ ba Rehum; na Hasabia, Keila+ mantam fã soafo, na ɔtoaa no so yɛɛ adwuma no bi maa ne mantam.18 Wɔn nuanom na wɔtoaa so, Henadad ba Bawai a ɔyɛ Keila mantam fã soafo.19 Yesua+ ba Eser, Mispa+ otitiriw no, na ɔtoaa no so siesiee ɔfã a wɔasusuw ama no wɔ Akode Korabea a ɛwɔ Ahyiaeso+ no aforoe no ntentenso.20 Sabai+ ba Baruk na ɔtoaa no so de ahokeka+ siesiee ɔfã a wɔasusuw ama no no, efi Ahyiaeso hɔ kosi ɔsɔfo panyin Eliasib+ fie pon ano.21 Hakos ba Uriya+ ba Meremot na ɔtoaa no so siesiee ɔfã a wɔasusuw ama no no, efi Eliasib fie pon ano kosi Eliasib fie no ti nohoa.22 Wɔn a wɔtoaa no so ne asɔfo no, mmarima a wofi Yordan Mantam+ mu no.23 Benyamin ne Hasub na wɔtoaa wɔn so yɛɛ adwuma no bi wɔn ankasa fie anim. Anania ba Maaseia ba Asaria na ɔtoaa wɔn so yɛɛ adwuma no bi wɔ baabi a ɛbɛn ne fie.24 Henadad ba Binui na ɔtoaa no so siesiee ɔfã a wɔasusuw ama no no, efi Asaria fie kosi Ahyiaeso+ kɔpem ntwea no so.25 Usai ba Palal na ɔtoaa no so yɛɛ adwuma no bi wɔ Ahyiaeso ne abantenten a epue Ɔhene Fie+ akyi, atifi dan a ɛwɔ Awɛmfo Aban mu,+ no anim. Paros+ ba Pedaia na ɔtoaa no so.26 Ná Netinimfo+ no te Ofel;+ wɔn na wɔyɛɛ adwuma wɔ Nsu Pon+ a ɛwɔ apuei fam no anim de kosii abantenten a epue no ho.27 Tekoafo+ na wɔtoaa wɔn so siesiee ɔfã a wɔasusuw ama wɔn no, efi abantenten kɛse a epue no anim kosi Ofel ɔfasu no ho.28 Asɔfo no na wosiesiee Apɔnkɔ Pon+ no atifi, obiara yɛɛ adwuma no bi wɔ ne fie anim.29 Imer ba Sadok+ na ɔtoaa wɔn so yɛɛ adwuma no bi wɔ ne fie anim.Sekania ba Semaia, Apuei Pon+ ano hwɛfo no, na ɔtoaa no so.30 Selemia ba Hanania ne Salaf ba a ɔto so asia, Hanun, na wɔtoaa no so siesiee ɔfã a wɔasusuw ama wɔn no.Berekia ba Mesulam+ na ɔtoaa wɔn so yɛɛ adwuma no bi n’ankasa asa+ anim.31 Malkiya a ofi sika adwumfo+ mu no na ɔtoaa no so yɛɛ adwuma no bi kosii Netinimfo+ ne aguadifo+ fie ne Ɔhwɛ Pon no anim de kɔpem ntwea so abansoro dan no ho.32 Sika adwumfo ne aguadifo no na wosiesiee ntwea so abansoro dan no kosii Nguanten Pon+ no ho.


text:
TI NSON
Awufo Bɛsɔre!
1-3. Dɛn na ɛde yɛn nyinaa ayɛ nkoa, na dɛn na Yehowa bɛyɛ de agye yɛn?
FA NO sɛ obi atwa asɛm ato wo so ama wɔabu wo atɛn de wo ato afiase wo nkwa nna nyinaa. Biribiara nni hɔ a ɛkyerɛ sɛ wubenya wo ti adidi mu. Wunni anidaso biara. Woto w’ani hwɛ w’anim ne w’akyi a, ogyefo biara nni hɔ. Emu hɔ ara na wotee sɛ obi a ɔwɔ tumi aka sɛ ɔbɛhwɛ ama wɔayi wo! Anka wobɛte nka sɛn?
2 Owu de yɛn nyinaa ayɛ nkoa. Baabiara nni hɔ a yɛbɛfa aguan. Nanso Yehowa wɔ tumi a ɔde begye yɛn afi owu nsam. Waka mpo sɛ: “Ɔtamfo a otwa to a obetu no agu ne owu.”—1 Korintofo 15:26.
3 Wo deɛ hwɛ sɛ da koro wobɛda asɔre na owu nni hɔ bio, anka wobɛte nka sɛn? Nanso ɛnyɛ owu nko na Yehowa beyi afi hɔ. Wɔn a wɔawuwu nso, ɔbɛsan de wɔn aba nkwa mu. Wo deɛ susuw ho hwɛ o, Yehowa ahyɛ bɔ sɛ “awufo” a wɔadan dɔte no mpo, ɔbɛma wɔatena ase bio. (Yesaia 26:19) Wei na Bible frɛ no owusɔre no.
BERE A WO HO NIPA BI AWU
4. (a) Sɛ yɛn busuani anaa yɛn adamfo wu a, ɛhe na yebetumi anya awerɛkyekye? (b) Nnipa mmiɛnsa bɛn na na wɔyɛ Yesu nnamfo paa?
4 Sɛ yɛn busuani anaa yɛn adamfo paa wu a, yesu di yaw na ɛtɔ da a, yegye yɛn ho a ennye. Ɛba saa a, na yɛn ani atu aka yɛn nsam; yɛtwe yɛn mu sɛ dɛn mpo a, yɛrentumi nyɛ ho hwee. Nanso Bible kyekye yɛn werɛ. (Kenkan 2 Korintofo 1:3, 4.) Asɛm bi a esii ma yehu sɛ Yehowa ne Yesu nyinaa pɛ sɛ wonyan yɛn adɔfo a wɔawuwu no; ɛyɛ biribi a ɛda wɔn koma so paa. Bere a Yesu wɔ asase so no, na ɔtaa kɔsra Lasaro ne ne nuanom; Marta ne Maria. Ná wɔn mmiɛnsa nyinaa yɛ Yesu nnamfo. Bible ka sɛ: “Na Yesu dɔ Marta ne ne nuabea ne Lasaro.” Mpofirim na Lasaro wui.—Yohane 11:3-5.
5, 6. (a) Bere a Yesu hui sɛ Lasaro abusuafo ne ne nnamfo resu no, dɛn na ɔyɛe? (b) Yɛhwɛ sɛnea na Yesu te nka wɔ owu ho no a, awerɛkyekye bɛn na yenya?
5 Yesu kɔe sɛ ɔrekɔkyekye Marta ne Maria werɛ. Bere a Marta tee sɛ Yesu reba no, okohyiaa no kurotia. Ná ɛyɛ no dɛ sɛ wahu Yesu, nanso ɔka kyerɛɛ Yesu sɛ: “Awurade, sɛ wowɔ ha a, anka me nua no anwu.” Marta deɛ, na ɛyɛ no sɛ baabi a adu no Yesu ntumi nyɛ ho hwee. Yesu hui sɛ Marta nuabaa Maria resu, na ne werɛ howee ara ma ɔno nso sui. (Yohane 11:21, 33, 35) Ɔdɔfo wu yɛ yaw, ɛno nti na Yesu werɛ howee no.
6 Yɛhwɛ sɛnea Lasaro wu no maa Yesu dii awerɛhow no a, ɛma awerɛkyekye paa. Ɛkyerɛ yɛn sɛ Yesu te nka te sɛ yɛn ara. Yenim nso sɛ Yesu te sɛ n’Agya. (Yohane 14:9) Yehowa wɔ tumi a ɔde beyi owu afi hɔ koraa, na obeyi afi hɔ nnansa yi ara.
“LASARO, FI BRA!”
7, 8. Adɛn nti na na Marta mpɛ sɛ woyi ɔbo no fi Lasaro da no ano? Dɛn na Yesu yɛe?
7 Na wɔasie Lasaro wɔ ɔbodan bi mu, na bere a Yesu koduu hɔ no, na ɔbo tweri ano. Yesu kae sɛ: “Munyi ɔbo no.” Ná Marta mpɛ sɛ woyi, efisɛ na Lasaro amu no adi nnanan. (Yohane 11:39) Marta deɛ na onnim nea Yesu rebɛyɛ ama ne nua no.
8 Yesu teɛɛm frɛɛ Lasaro sɛ: “Lasaro, fi bra!” Marta ne Maria huu biribi a wonhuu bi da. “Ɔbarima a wawu no pue bae a wɔde ntama akyekyere ne nan ne ne nsa.” (Yohane 11:43, 44) Lasaro na wanyan yi! Afei de wabɛka n’abusuafo ne ne nnamfo ho bio. Ná wotumi so ne mu bam no, na wotumi ne no kasa. Anwonwasɛm! Yesu anyan Lasaro.
“ABEAWA, MISE WO SƐ, SƆRE!”
9, 10. (a) Tumi a Yesu de nyanee nkurɔfo no, onya fii he? (b) Adɛn nti na owusɔre ahorow a Bible aka ho asɛm no ho hia yɛn?
9 Yesu de n’ankasa tumi na enyanee awufo anaa? Dabi. Ansa na ɔrenyan Lasaro no, ɔbɔɔ Yehowa mpae srɛɛ no sɛ ɔmma no tumi. (Kenkan Yohane 11:41, 42.) Ɛnyɛ Lasaro nko ara na Yesu nyanee no. Bible ka abeawa bi a wadi mfe 12 a na ɔyare paa ho asɛm. Ne papa de Yairo, na na wayɛ hahaaha; ɔsrɛɛ Yesu sɛ ɔnsa ne ba no yare. Ná odi no bakoro. Bere a ɔne Yesu rekasa no, mmarima bi bɛbɔɔ no amanneɛ sɛ: “Wo babea no awu! Dɛn nti na woda so rehaw ɔkyerɛkyerɛfo no?” Nanso Yesu ka kyerɛɛ Yairo sɛ: “Nsuro, wo de, nya gyidi na obenya nkwa.” Afei ɔne Yairo kɔɔ ne fi. Aka kakra ma wɔadu fie hɔ no, Yesu hui sɛ nkurɔfo resu. Yesu ka kyerɛɛ wɔn sɛ: “Munnyae su, onwui na mmom wada.” Ɛbɛyɛ sɛ na abeawa no maame ne ne papa nhu nea Yesu repɛ akyerɛ. Yesu pamoo nnipa no nyinaa fii hɔ na ɔfaa abofra no maame ne ne papa kɔɔ baabi a abofra no da no. Yesu soo abofra no nsa ka kyerɛɛ no sɛ: “Abeawa, sɔre!” Bere a awofo no hui sɛ wɔn ba no asɔre renantew no, anigye a wonyae deɛ ɛnyɛ asɛm ketewa! Yesu anyan wɔn babea no. (Marko 5:22-24, 35-42; Luka 8:49-56) Efi saa da no, bere biara a wobehu wɔn ba no, wɔbɛkae nea Yehowa nam Yesu so ayɛ ama wɔn no. *
10 Wɔn a Yesu nyanee wɔn no, akyiri yi wɔsan wui. Nanso yɛkenkan wɔn ho asɛm a, ɛma yenya anidaso. Ɛma yehu sɛ Yehowa pɛ sɛ onyan awufo, na ɔbɛyɛ nso.
NEA YESUA FI OWUSƆRE A BIBLE AKA HO ASƐM NO MU
11. Sɛnea Ɔsɛnkafo 9:5 kyerɛ no, Lasaro wui no na tebea bɛn mu na ɔwɔ?
11 Bible ma yehu pefee sɛ “awufo de, wonnim biribiara.” Lasaro wui no, na onnim nea ɛrekɔ so. (Ɔsɛnkafo 9:5) Sɛnea Yesu kae no, na Lasaro ayɛ sɛ obi a wada. (Yohane 11:11) Bere a Lasaro wɔ adamoa mu no, na ‘onnim biribiara.’
12. Yɛyɛ dɛn hu sɛ Lasaro wusɔre no yɛ asɛm paa a esii?
12 Bere a Yesu nyanee Lasaro no, nkurɔfo pii hui. Yesu atamfo huu nea ɛkɔɔ so no maa wɔn ho dwiriw wɔn. Ná Lasaro te ase, enti obiara hui sɛ wanyan no ampa. (Yohane 11:47) Nnipa pii kɔsraa Lasaro, na ɛma wogye dii sɛ Onyankopɔn na ɔsomaa Yesu. Anyɛ Yesu atamfo dɛ, enti na wɔpɛ sɛ wokum Yesu ne Lasaro.—Yohane 11:53; 12:9-11.
13. Dɛn na ɛma yegye di sɛ Yehowa benyan awufo?
13 Yesu kae sɛ “wɔn a wɔwɔ nkae ada mu nyinaa” bɛsɔre. (Yohane 5:28) Nea asɛm yi kyerɛ ne sɛ obiara a Yehowa pɛ sɛ onyan no no, ɔbɛkae no de no aba nkwa mu bio. Nanso sɛ Yehowa betumi anyan obi a, ɛsɛ sɛ otumi kae ne ho nsɛm nyinaa. Enti obetumi akae? Nsoromma ɔpepem huhaa na ɛwɔ soro. Bible ka sɛ Yehowa nim ebiara din. (Kenkan Yesaia 40:26.) Sɛ Yehowa tumi kae nsoromma no nyinaa din a, ɛnde ɛnyɛ den koraa sɛ wɔn a obenyan wɔn nyinaa, ɔbɛkae wɔn ho biribiara. Sɛ yɛde wei nyinaa to nkyɛn a, Yehowa na ɔbɔɔ biribiara, enti ɔwɔ tumi a ɔde benyan nnipa aba nkwa mu.
14, 15. Dɛn na asɛm a Hiob kae no ma yehu wɔ owusɔre ho?
14 Ná ɔtreneeni Hiob nso gye di sɛ awufo bɛsɔre. Obisae sɛ: “Sɛ ɔbarima wu a, ɔbɛtena ase bio?” Afei ɔka kyerɛɛ Yehowa sɛ: “Wobɛfrɛ, na me nso megye wo so. Efisɛ w’ani begyina wo nsa ano adwuma.” Ná Hiob nim paa sɛ Yehowa yam a anka bere aso ama wanyan awufo.—Hiob 14:13-15.
15 Nea woasua afa owusɔre ho no ka wo sɛn? Ebia worebisa wo ho sɛ, ‘Na m’abusuafo ne me nnamfo a wɔawuwu no nso ɛ? Yehowa benyan wɔn anaa?’ Yɛabehu sɛ Yehowa pɛ sɛ onyan awufo, na ɛno nko ara mpo ma yɛn akomatɔyam. Afei wɔn a wobenya owusɔre no, ma yɛnhwɛ nea Bible ka fa wɔn ho ne baabi a wɔbɛtena.
WƆBƐTE “NE NNE NA WƆAFI ADI”
16. Wɔn a wobenyan aba asase so no, wɔn asetena bɛyɛ sɛn?
16 Tete no, wɔn a wonyanee wɔn no, asase yi ara so na wɔsan ne wɔn abusuafo ne wɔn nnamfonom bɛtenae. Saa ara na owusɔre a ɛreba no nso bɛyɛ. Nanso ɛno de, ɛbɛyɛ papa asen tete deɛ no. Adɛn ntia? Efisɛ wɔn a wobenyan wɔn no bɛtena asase so afebɔɔ; wɔrenwu bio. Sɛ wɔsan ba a, asetena a wobenya deɛ, ɛnyɛ ebi koraa na yɛte ho yi. Ɛhɔ deɛ, akokoakoko oo, nsɛmmɔnedi oo, yare oo, ebi nni hɔ.
17. Henanom na wobenya owusɔre?
17 Henanom na wobenya owusɔre? Yesu kae sɛ, “wɔn a wɔwɔ nkae ada mu nyinaa bɛte ne nne na wɔafi adi.” (Yohane 5:28, 29) Afei Adiyisɛm 20:13 ka sɛ: “Ɛpo yii emu awufo mae, na owu ne Adamoa yii emu awufo mae.” Enti nnipa mpempem pii benya owusɔre. Ɔsomafo Paulo nso kae sɛ: “Wɔn a wɔteɛ ne wɔn a wɔnteɛ” bɛsɔre afi awufo mu. (Kenkan Asomafo Nnwuma 24:15.) Dɛn na asɛm yi kyerɛ?
18. Henanom ne “wɔn a wɔteɛ” a wobenya owusɔre no?
18 “Wɔn a wɔteɛ” no bi ne Yehowa asomfo anokwafo a wɔtenaa ase ansa na Yesu reba asase so no. Wɔn mu bi ne Noa, Abraham, Sara, Mose, Rut ne Ester, na wobenya owusɔre abɛtena asase yi so. Saa mmarima ne mmea anokwafo yi, wubetumi akenkan wɔn mu bi ho asɛm wɔ Hebrifo ti 11. Ɛnde, Yehowa asomfo anokwafo a nnɛ wɔrewuwu no nso ɛ? Wɔka “wɔn a wɔteɛ” no ho, na wobenya owusɔre.
19. Henanom ne “wɔn a wɔnteɛ” no? Hokwan bɛn na Yehowa de bɛma wɔn?
19 Bible ka “wɔn a wɔnteɛ” a wobenya owusɔre a, egyina hɔ ma nnipa mpempem pii a wɔanhu Yehowa na wowuwui. Ɛwom sɛ wɔawuwu deɛ, nanso Yehowa kae wɔn. Yehowa benyan wɔn na wɔanya kwan asua ne ho ade asom no.
20. Ɛnyɛ obiara na obenya owusɔre, adɛn ntia?
20 Enti wɔn a wɔawuwu no, wɔn nyinaa na wobenya owusɔre? Dabi. Yesu kaa sɛ nnipa bi rennya owusɔre. (Luka 12:5) Hena na ɔbɛkyerɛ sɛ obi benya owusɔre anaa onnya? Yehowa ne Ɔtemmufo no, enti sɛ obi benyan oo, ɔrennyan oo, ne nsam na ɛwɔ. Nanso wama Yesu tumi sɛ ɔnyɛ “ateasefo ne awufo temmufo.” (Asomafo Nnwuma 10:42) Sɛ obi ansesa na sɛ Yehowa anaa Yesu bu no atɛn sɛ ɔbɔnefo a, ɔrennya owusɔre.—Hwɛ Nsɛm Bi Mu Nkyerɛkyerɛmu 19.
WOBENYAN EBINOM AKƆ SORO
21, 22. (a) Wɔn a wɔbɛkɔ soro no, nipadua bɛn na wɔde bɛkɔ? (b) Hena na Yehowa dii kan nyanee no kɔɔ soro?
21 Bible san ka sɛ nnipa bi bɛkɔ soro. Wɔn a wɔbɛkɔ soro no, sɛ wonyan wɔn a, wɔrennya honam nipadua. Mmom wobenya honhom nipadua.
22 Yesu na odii kan nyaa saa owusɔre no. (Yohane 3:13) Bere a Yesu wui no, ne nnansa so na Yehowa nyanee no. (Dwom 16:10; Asomafo Nnwuma 13:34, 35) Ɛnyɛ honam nipadua na Yesu de nyanee. Ɔsomafo Petro kyerɛkyerɛɛ mu sɛ “wokum no honam mu nanso wɔma ɔtenaa ase honhom mu.” (1 Petro 3:18) Onyankopɔn nyanee Yesu sɛ honhom a ɔwɔ tumi! (1 Korintofo 15:3-6) Bible ka sɛ ebinom nso benya saa owusɔre no bi.
23, 24. Henanom ne “nguankuw ketewa” a Yesu kaa wɔn ho asɛm no? Wɔn dodow yɛ sɛn?
23 Ansa na Yesu rewu no, ɔka kyerɛɛ n’asuafo anokwafo no sɛ: “Merekɔ akosiesie baabi ama mo.” (Yohane 14:2) Wei kyerɛ sɛ n’akyidifo bi benya owusɔre akɔka ne ho wɔ soro. Wɔn dodow yɛ sɛn? Yesu kaa sɛ wɔnnɔɔso; ɔfrɛɛ wɔn “nguankuw ketewa.” (Luka 12:32) Ɔsomafo Yohane kyerɛɛ wɔn dodow. Ohuu Yesu sɛ ogyina “Sion Bepɔw so [ɔsoro], na mpem ɔha aduanan nnan” ka ne ho.—Adiyisɛm 14:1.
24 Bere bɛn na Kristofo a wɔn dodow si 144,000 no benya owusɔre? Bible ma yehu sɛ, sɛ Kristo bɛyɛ ɔhene wɔ soro a, saa bere no na wɔn wusɔre no befi ase. (1 Korintofo 15:23) Yɛrekasa yi, Kristo afi ase redi hene, na nnipa 144,000 no, wɔn mu dodow no ara anyan afi owu mu kɔ soro. Wɔn a wɔda so te nkwa mu seesei wɔ asase so no, wowui ara na wɔanyan wɔn kɔ soro. Nanso daakye nnipa dodow no ara benyan afi awufo mu abɛtena Paradise asase so.
25. Dɛn na yebesua wɔ ti a edi hɔ no mu?
25 Ɛrenkyɛ koraa Yehowa beyi owu afi hɔ, na obiara renwu bio! (Kenkan Yesaia 25:8.) Ɛnde, wɔn a wɔrekɔ soro no, dɛn na wɔrekɔyɛ wɔ hɔ? Bible ma yehu sɛ wɔne Yesu bɛyɛ ahemfo na wɔadi Ahenni bi so. Saa ahenni no, yebesua ho ade akɔ akyiri yi wɔ ti a edi hɔ no mu.
^ nky. 9 Bible ka owusɔre afoforo ho asɛm. Wɔn a wonyanee no, na ebi yɛ mmofra, mpanyimfo, mmea ne mmarima, Israelfo ne wɔn a wɔnyɛ Israelfo. Wubetumi akenkan ho asɛm wɔ 1 Ahene 17:17-24; 2 Ahene 4:32-37; 13:20, 21; Mateo 28:5-7; Luka 7:11-17; 8:40-56; Asomafo Nnwuma 9:36-42; 20:7-12.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Mmebusɛm 29:1-27
29 Onipa a wɔtaa kasa kyerɛ no+ a osen ne kɔn no,+ obebu mpofirim, na ɔrennya ayaresa.+2 Treneefo dɔɔso a, ɔman di ahurusi;+ na ɔdebɔneyɛfo di so a, ɔmanfo si apini.+3 Onipa a ɔdɔ nyansa ma ne papa di ahurusi,+ na nea ɔne nguaman bɔ no sɛe ade.+4 Ɔhene de atɛntrenee na ɛma ɔman gyina,+ na onipa a ogyigye adanmude dwiriw gu.+5 Ɔbarima a ɔdɛfɛdɛfɛ ne yɔnko+ no gu n’anammɔn asau.+6 Ɔbɔnefo mmarato mu wɔ afiri,+ na ɔtreneeni to ahurusi dwom na n’ani gye.+7 Ɔtreneeni nim abrɛfo asɛm.+ Ɔdebɔneyɛfo de, saa nimdeɛ no mfa ne ho.+8 Ahohoahoafo sɔ kurow mu gya,+ na anyansafo sianka abufuw.+9 Onyansafo a ɔne ɔkwasea di asɛm—ne bo fuw na ɔserew, na ɔhome nnim.+10 Mogyapɛfo tan pɛyɛfo;+ na teefo de, wɔhwehwɛ yiyedi ma obiara kra.+11 Ɔkwasea yi n’abufuw nyinaa adi, na onyansafo dwudwo ne de kosi ase.+12 Sɛ sodifo tie atosɛm a, n’asomfo nyinaa bɛyɛ nnebɔneyɛfo.+13 Ohiani ne nhyɛsofo ahyia;+ na Yehowa na ɔma wɔn nyinaa aniwa hu hann.+14 Sɛ ɔhene bu abrɛfo atɛn nokware mu+ a, n’ahengua betim daa.+15 Abaa ne ɔkasakyerɛ na ɛma nyansa,+ na ɔba a wɔato no asaworam hyɛ ne maame aniwu.+16 Sɛ nnebɔneyɛfo dɔɔso a, mmarato bu so; na treneefo na wobehu wɔn asehwe.+17 Hwe wo ba, na ɔbɛma woahome, na wo kra anya anigye bebree.+18 Anisoadehu nni hɔ a, ɔmanfo yɛ nea wɔpɛ,+ na anigye ne wɔn a wɔkora mmara so.+19 Akoa rentie kasakyerɛ;+ ɔte ase, nanso ɔmfa nyɛ hwee.+20 Woahu onipa a ɔpere ne ho wɔ kasa mu?+ Anidaso wɔ hɔ ma ɔkwasea sen no.+21 Sɛ obi gyigye n’akoa so fi ne mmofraase a, akyiri nna mu no ɔbɛyɛ bonniayɛfo.22 Obufufafo hwanyan ntɔkwaw mu,+ na obiara a ne koko haw no mmarato dɔɔso.+23 Ɔdesani ahantan na ɛbɛbrɛ no ase,+ na nea ne honhom dwo no benya anuonyam.+24 Nea ne yɔnko ne ɔkorɔmfo no tan n’ankasa kra.+ Efisɛ ɔte ntanka, nanso ɔmmɛka hwee.+25 Onipa ho suro sum afiri,+ na nea ɔde ne ho to Yehowa so no, obenya ahobammɔ.+26 Nnipa pii na wɔkɔ sodifo anim,+ nanso Yehowa na obu onipa atɛn.+27 Ɔtreneeni akyide ne nea onni asɛntrenee,+ na ɔdebɔneyɛfo akyide ne nea ɔteɛ wɔ n’akwan mu.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Dwom 56:1-13
Wɔde ma dwonkyerɛfo sɛ wɔnto no “Aborɔnoma Mum” nne so, wɔn a wɔwɔ akyirikyiri no mu. Dawid dwom. Miktam;* bere a Filistifo kyeree no wɔ Gat+ no.56 O Onyankopɔn, hu me mmɔbɔ, na onipa desani repɛ me amene me.+Daa adesae ɔde ɔko hiahia me ho.+2 M’atamfo pɛ me amene me daa nyinaa,+Na wɔn a wɔama wɔn ho so ne me reko no dɔɔso.+3 Me de, da biara a mɛbɔ hu no, mede me ho bɛto wo so.+4 Onyankopɔn mu na meyi n’asɛm ayɛ.+Onyankopɔn mu na mede me werɛ ahyɛ; merensuro.+Ɔhonam betumi ayɛ me dɛn?+5 Daa nyinaa wosi me nsɛm ti ase;Bɔne nko na wodwen wɔ me ho.+6 Wɔtow hyɛ me so, na wohintaw;+Wɔn de, wɔhyɛ m’anammɔn nsow,+Na wɔtwɛn me kra.+7 Wɔn amumɔyɛ nti, tow wɔn gu.+Brɛ nkurɔfo no ase w’abufuw mu, O Onyankopɔn.+8 Woakyerɛw oguanfo a mayɛ yi ato hɔ.+Fa me nusu gu wo kotoku* mu.+Enni wo nhoma mu anaa?+9 M’atamfo bɛsan wɔn akyi saa bere no, ɛda a mɛfrɛ no;+Eyi na minim, sɛ Onyankopɔn wɔ m’afa.+10 Onyankopɔn mu+ na meyi n’asɛm ayɛ;Yehowa mu na meyi n’asɛm ayɛ.+11 Onyankopɔn so na mede me ho mato, merensuro.+Onipa betumi ayɛ me dɛn?+12 O Onyankopɔn, wo bɔhyɛ ade wɔ me hɔ.+Mede w’aseda afɔre bɛma wo.+13 Woagye me kra afi owu mu+—Wunyii me nan mfii asehwe mu anaa?+—Na ama masom Onyankopɔn wɔ ateasefo hann mu.+


text:
Yehowa Ne Yɛn Adamfo Paa
“Wɔbɛfrɛɛ [Abraham] ‘Yehowa adamfo.’”
1. Esiane sɛ Onyankopɔn bɔɔ yɛn ne suban so nti, dɛn na yetumi yɛ?
“ABOFRA nsɛ oni a ɔsɛ ɔse.” Eyi yɛ asɛm a yɛtaa te. Ampa mmofra pii sɛ wɔn awofo. Eyi nyɛ nwonwa efisɛ papa ne maame no ara na ɛwoo abofra no, na onya su bi fi wɔn nyinaa hɔ. Yehowa ne yɛn soro Agya, na ɔno na ɔma yɛn nkwa. (Dw. 36:9) Yɛyɛ ne mma, enti yɛsɛ no wɔ nneɛma pii mu. Esiane sɛ Yehowa bɔɔ yɛn ne suban so nti, yetumi susuw nneɛma ho si gyinae na yetumi fa adamfo.
2. Dɛn na ɛma yetumi fa Yehowa adamfo?
2 Yebetumi ne Yehowa afa adamfo. Ɛnde, dɛn na ɛma yetumi fa Yehowa adamfo? Ade biako ne sɛ Onyankopɔn dɔ yɛn, na yɛn nso yɛwɔ ɔne ne Ba no mu gyidi. Yesu kae sɛ: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” (Yoh. 3:16) Yɛwɔ nhwɛso a ɛkyerɛ sɛ nnipa pii ne Yehowa faa adamfo denneennen. Momma yɛnhwɛ wɔn mu baanu.
“M’ADAMFO ABRAHAM”
3, 4. Sɛ yɛhwɛ Abraham ne Yehowa adamfofa na yɛde toto Israelfo ne Yehowa de ho a, nsonsonoe bɛn na ɛwɔ mu?
3 Yehowa frɛɛ Israelfo nana Abraham “m’adamfo.” (Yes. 41:8) Bio nso, 2 Beresosɛm 20:7 ka sɛ Abraham yɛ Onyankopɔn dɔfo anaa n’adamfo. Ɛyɛɛ dɛn na Abraham ne ne Bɔfo no bɔɔ papee saa? Ɛyɛ Abraham gyidi ntia.
4 Ná Abraham asefo nso yɛ Yehowa nnamfo na wɔde no yɛɛ wɔn Agya. Nanso awerɛhosɛm ne sɛ bere a wɔbɛyɛɛ Israel man no, wɔne Onyankopɔn ntam sɛee. Dɛn na ɛma ɛbaa saa? Nea ɛte ne sɛ eduu baabi no na wonnye nni sɛ Yehowa bedi ne bɔhyɛ so.
5, 6. (a) Ɛyɛɛ dɛn na Yehowa bɛyɛɛ w’adamfo? (b) Nsɛm bɛn na ɛsɛ sɛ yebisa yɛn ho?
5 Bere a woresua Yehowa ho ade nyinaa na worenya ne mu gyidi kɛse, na na ɔdɔ a wowɔ ma no nso renyin. Wo deɛ bu kɔmpɔ hwɛ nneɛma a woasua afa Yehowa ho. Wusuae sɛ Yehowa yɛ Onyankopɔn a ɔte ase. Afei wubehui sɛ wubetumi ne no afa adamfo ma ayɛ yiye. Bio nso wuhui sɛ Adam asoɔden nti wɔwoo yɛn nyinaa bɔne mu. Afei wubehui sɛ adesamma ne Onyankopɔn ntam atew. (Kol. 1:21) Bio, wusuae sɛ yɛn soro Agya no nyɛ obi a ɔte akyirikyiri baabi a yɛn asɛm mfa ne ho. Afei yebehui sɛ Yehowa de Yesu ayɛ agyede ama yɛn, na yenyaa ne mu gyidi. Eyi nyinaa ma yefii ase ne Onyankopɔn faa adamfo.
6 Sɛ yɛhwɛ bere a yɛfaa Onyankopɔn adamfo besi saa bere yi a, ɛte sɛn? Yɛne n’adamfofa no renyin anaa atɔ ape? Yebetumi abisa nso sɛ: ‘Ade rekye a ade resa yi, ɔdɔ a mewɔ ma m’Adamfo Yehowa te sɛn? Ahotoso a mewɔ wɔ ne mu nso ɛ? Ɛrenyin anaa ɛrekɔ fam?’ Ɛnde, momma yɛnhwɛ onipa foforo a ɔbɛyɛɛ Yehowa adamfo. Ɔno ne Gideon. Momma yɛnhwɛ nea yebetumi asua afi ne hɔ.
“YEHOWA NE ASOMDWOE”
7-9. (a) Anwonwasɛm bɛn na Gideon hui, na dɛn na efii mu bae? (Hwɛ mfonini a ɛwɔ adesua yi mfiase no.) (b) Dɛn na ɛma yehu sɛ Yehowa yɛ yɛn adamfo?
7 Bere a ɔtemmufo Gideon resom Yehowa no, na nneɛma mu yɛ den paa. Saa bere no na Israel man no adu Bɔhyɛ Asase no so. Atemmufo ti 6 ka sɛ Yehowa bɔfo kɔɔ Gideon nkyɛn wɔ Ofra. Saa bere no na Midianfo atu wɔn ani asi Israelfo so. Atamfo yi nti, bere a Gideon reporow awi no, wanyɛ no petee mu, mmom ɔkɔyɛe wɔ nsã-kyi-amoa mu, baabi a obiara nhu no. Bere a ɔbɔfo no kɔɔ Gideon nkyɛn no, ɔfrɛɛ no “ɔkatakyi kokodurufo.” Asɛm no yɛɛ Gideon nwonwa kakra, efisɛ na Yehowa agye Israelfo no afi Egypt, nanso na n’adwene nsi no pi sɛ Yehowa begye wɔn saa bere yi. Ná ɔbɔfo no yɛ Yehowa kasamafo, na ɔmaa Gideon awerɛhyem sɛ Yehowa ka ne ho.
8 Na Gideon nhu nea ɔbɛyɛ agye “Israelfo afi Midianfo nsam.” Nanso Yehowa ka kyerɛɛ no sɛ: “Medi w’akyi, na wobɛsɛe Midianfo te sɛ onipa biako bi.” (Atem. 6:11-16) Eyi nyinaa akyi no na Gideon ntee ne ho ase nwiei; na ɔpɛ sɛ Yehowa ma no sɛnkyerɛnne bi. Hyɛ no nsow sɛ nsɛm a Gideon bisae yi nkyerɛ sɛ na n’adwene hinhim sɛ Yehowa wɔ hɔ anaa onni hɔ.
9 Afei biribi kɔɔ so maa Gideon gyidi sii pi, na ɛkaa no bɛn Onyankopɔn paa. Gideon yɛɛ aduan maa ɔbɔfo no, na ɔbɔfo no de ne poma kaa aduan no ma ɛhyewee. Afei Gideon hui sɛ sɛɛ Yehowa bɔfo na ɔne no rekasa. Enti ɔbɔɔ birim kae sɛ: “Ei, Awurade Tumfoɔ Yehowa! Yehowa bɔfo na mahu n’anim yi!” (Atem. 6:17-22) Nea ɛkɔɔ so yi sɛee Gideon ne Onyankopɔn ntam anaa? Dabida! Mmom ɛhyɛɛ wɔn adamfofa no mu den. Ohuu Yehowa yiye maa n’ani kaa ne ho. Nea enti a yɛreka saa ne sɛ Gideon sii afɔremuka wɔ hɔ maa Yehowa na ɔfrɛɛ hɔ “Yehowa-Salom.” Ɛkyerɛ “Yehowa Ne Asomdwoe.” (Monkenkan Atemmufo 6:23, 24.) Sɛ yɛtena ase komm na yɛhwɛ nea daa Yehowa yɛ ma yɛn a, yehu sɛ ɔyɛ yɛn Adamfo ampa. Sɛ yɛbɔ Yehowa mpae daa a, yehu sɛ yɛwɔ asomdwoe, na ɛno nso ma yɛne n’adamfofa mu yɛ den.
HENA NA ‘ƆBƐSOƐ YEHOWA NTAMADAN MU’
10. Sɛ yɛhwɛ Dwom 15:3, 5 a, dɛn na ehia na obi atumi abɛyɛ Yehowa adamfo?
10 Sɛ yɛpɛ sɛ yɛyɛ Yehowa adamfo a, ehia sɛ yedi ahyɛde bi so. Sɛ yɛhwɛ Dwom 15 a, Dawid kyerɛɛ nea ɛsɛ sɛ yɛyɛ na yɛatumi ‘asoɛ Yehowa ntamadan mu’ anaa yɛatumi ayɛ Onyankopɔn adamfo. (Dw. 15:1) Momma yɛnhwɛ ahyɛde yi mu abien: Nea edi kan, ɛnsɛ sɛ yɛsɛe nkurɔfo din. Nea ɛto so abien, ɛsɛ sɛ yedi nokware wɔ biribiara mu. Dawid kae sɛ obi a ɔpɛ sɛ ɔsoɛ Yehowa ntamadan mu mfa “ne tɛkrɛma nsɛe nkurɔfo din. . . . Na onnye nea ne ho nni asɛm nkyɛn adanmude.”
11. Adɛn nti na ɛnsɛ sɛ yɛsɛe obiara din?
11 Dawid kaa wɔ dwom foforo mu sɛ: “Kora wo tɛkrɛma so, adebɔne ho.” (Dw. 34:13) Sɛ yɛantie afotu yi a, yɛne yɛn soro Agya no adamfofa bɛsɛe. Nokwasɛm ne sɛ, sɛ yɛka obi a ɔsɛe nkurɔfo din a, yɛrentumi nka nnyaw Satan, Yehowa tamfo kɛse no. Adeɛ yi edin “Bonsam” no kyerɛ “otwirifo”
12, 13. (a) Adɛn nti na ɛsɛ sɛ yedi nokware biribiara mu? (b) Sɛ yedi nokware a, dɛn na efi mu ba?
12 Yehowa asomfo deɛ, nkurɔfo nim yɛn sɛ ɛba nokwaredi a, yɛnkɔ nnyaw hɔ koraa. Ɔsomafo Paulo kyerɛwee sɛ: “Monkɔ so mmɔ mpae mma yɛn, na yegye di sɛ yɛwɔ ahonim pa, efisɛ yɛpɛ sɛ yɛde nokwaredi bɔ yɛn bra wɔ biribiara mu.” (Heb. 13:18) Yɛasi yɛn bo sɛ yɛde ‘nokwaredi bɛbɔ yɛn bra wɔ biribiara mu,’ enti yɛhwɛ yiye sɛ yɛrensisi yɛn nua biara. Sɛ yɛfa onua bi wɔ adwumam a, ɛsɛ sɛ yɛne no di no yiye na yetua no ka sɛnea adwuma no ho nhyehyɛe te. Kristofo di wɔn adwumayɛfo nokware; nokwasɛm ni wodi obi biara nokware. Sɛ yɛn nua Kristoni fa yɛn adwumam nso ɛ? Ɛnsɛ sɛ yɛka sɛ ɔyɛ yɛn nua nti kyenkyenee a ɔmma yɛn nea yɛpɛ biara.
13 Yehowa Adansefo nokwaredi nti, ɔmanfo taa kamfo wɔn. Nhwɛso bi ni: Adwumam panyin bi hyɛɛ no nsow sɛ Yehowa Adansefo di wɔn asɛm so. Ɔkae sɛ ‘nea Adansefo no ka biara wɔyɛ.’ (Dw. 15:4) Sɛ yɛbɔ yɛn bra saa a, daa yɛne Yehowa ntam bɛyɛ kama. Bio nso ɛbɛhyɛ yɛn soro Agya no anuonyam.
BOA AFOFORO MA WƆMFA YEHOWA ADAMFO
14, 15. Sɛ yɛkɔ asɛnka a, yɛbɛyɛ dɛn aboa nkurɔfo ma wɔafa Yehowa adamfo?
14 Sɛ yɛkɔ asɛnka a, yehyia nnipa bebree a wogye di sɛ Onyankopɔn wɔ hɔ, nanso wonhu sɛ wobetumi afa no adamfo. Ɛnde, yɛbɛyɛ dɛn aboa saafo no? Bere bi Yesu yii n’asuafo no mu 70 somaa wɔn baanu baanu sɛ wɔnkɔka asɛm no. Wo deɛ, tie asɛm a Yesu ka kyerɛɛ wɔn: “Baabiara a mobɛhyɛn ofie bi mu no, munni kan nka sɛ, ‘Asomdwoe mmra ofie yi so.’ Na sɛ asomdwoe nipa bi wɔ hɔ a, mo asomdwoe bɛtena no so. Nanso sɛ ebi nni hɔ a, ɛbɛsan aba mo so.” (Luka 10:5, 6) Sɛ yɛtew yɛn anim ma nkurɔfo a, ɛbɛma wɔn kɔn adɔ sɛ wobesua nokware no. Sɛ mpo yɛkɔ obi nkyɛn na ɔde abufuw hyia yɛn na yɛtew yɛn anim ma no a, ebetumi ama ne bo adwo na da foforo watie yɛn.
15 Nnipa bi wɔ hɔ a atoro som ne emu amane adidi wɔn ti. Sɛ yɛkɔto saafo no a, yɛtew yɛn anim ma wɔn na yɛma wohu sɛ yɛyɛ asomdwoe nnipa. Yɛfrɛ obiara ba yɛn asafo nhyiam ase, ɛnkanka nkurɔfo a wiase no adi wɔn huammɔ na wɔrehwehwɛ yɛn Nyankopɔn no akyi kwan. Asɛm bi taa ba Ɔwɛn-Aban mu a wɔato din “Bible Tumi Sesa Nnipa.” Wohwɛ hɔ a wubehu eyi ho nhwɛso pii.
YƐNE YƐN ADAMFO PAA REYƐ ADWUMA
16. Yɛbɛyɛ dɛn abɛyɛ Yehowa adamfo na yɛasan ayɛ ne ‘yɔnko dwumayɛni’?
16 Sɛ wo ne obi bom yɛ adwuma a, mutumi bɔ paa. Sɛ obi hyira ne ho so ma Yehowa a, na wabɛyɛ n’adamfo nanso ɛnso hɔ ara. Mmom ɔsan bɛyɛ ne ‘yɔnko dwumayɛni.’ (Monkenkan 1 Korintofo 3:9.) Nokwasɛm ne sɛ bere a yɛreyɛ asɛnka ne asuafoyɛ adwuma no nyinaa na yɛrehu yɛn soro Agya no su ahorow yiye. Afei nso ɛma yehu paa sɛ ne honhom kronkron bɔ yɛn kyidɔm ma yɛka asɛmpa no.
17. Ɔkwan bɛn so na nea yesua wɔ nhyiam akɛse ne nketewa ase no ma yehu sɛ Yehowa yɛ yɛn Adamfo?
17 Da biara a yɛbɛkɔ asɛnka no, na Yehowa ara na yɛrebɛn no no. Sɛ yɛreyɛ asɛnka adwuma na atamfo sɔre tia yɛn a, yehu sɛnea Yehowa siw wɔn kwan. Ade foforo nso a ɛka yɛn bɛn Yehowa ne yɛn nhyiam akɛse. Wo deɛ bu kɔmpɔ hwɛ w’akyi. Wunhui sɛ Onyankopɔn na ɔrekyerɛ yɛn kwan? Sɛ yɛhwɛ honhom fam aduan a yɛn nsa ka bere nyinaa a, ɛyɛ nwonwa sɛ! Sɛ yɛhwɛ nneɛma a yesua wɔ nhyiam akɛse ne nketewa ase a, ɛkyerɛ paa sɛ yɛn soro Agya no nim yɛn haw ne yɛn ahiasɛm. Bere a abusua bi kɔɔ ɔmantam nhyiam bi wiei no, nhyiam no kaa wɔn ma wɔkyerɛwee sɛ: “Asɛm no awurawura yɛn komam, na yɛahu paa sɛ Yehowa dɔ yɛn mu biara na ɔpɛ sɛ esi yɛn yiye.” Awarefo bi a wofi Germany kɔɔ ɔmantam nhyiam bi wɔ Ireland. Bere a wowiee nhyiam no, wɔdaa anuanom ase sɛ wogyee wɔn fɛw so na wɔhwɛɛ wɔn kama, na wɔkae sɛ: “Aseda piesie no deɛ yɛde ma Yehowa ne ne Hene Yesu Kristo. Wɔn na wɔato nsa afrɛ yɛn ma yɛabɛka ɔman bi ho, ɔman a ɔdɔ ne biakoyɛ wom ankasa. Ɛnyɛ yɛn ano kɛkɛ na yɛde reka, na mmom da biara yehu ampa sɛ yɛyɛ biako. Yɛn ani so ade a yehui wɔ Dublin nhyiam no ase deɛ, yɛn werɛ remfi da. Nokwasɛm ni, ɛyɛ akwannya kɛse paa sɛ yɛne mo nyinaa abom resom yɛn Nyankopɔn kɛse no.”
NNAMFO BƆ NKƆMMƆ
18. Sɛ yɛpɛ sɛ yehu sɛnea yɛne Yehowa nkɔmmɔbɔ te a, asɛm bɛn na ɛsɛ sɛ yebisa yɛn ho?
18 Sɛ nnipa bi fa adamfo na wogye bere bɔ nkɔmmɔ a, ɛhyɛ wɔn ayɔnkofa no mu den. Ɛnnɛ nea aba so ne Intanɛt ne telefon so nkɔmmɔbɔ. Nanso sɛ yɛde eyi toto yɛne yɛn Adamfo Yehowa nkɔmmɔbɔ ho a, ɛte sɛn? Ɔno ne “mpaebɔ Tiefo.” (Dw. 65:2) Enti yemmisa sɛ, ‘Mpɛn ahe na yegye bere ne no kasa?’
19. Sɛ ɛyɛ den ma yɛn sɛ yebebue yɛn komam ne yɛn soro Agya no akasa a, mmoa bɛn na yɛwɔ?
19 Onyankopɔn asomfo bi wɔ hɔ a, ɛyɛ den ma wɔn sɛ wobehwie wɔn komam asɛm agu n’anim. Nanso yɛbɔ mpae a, saa na Yehowa pɛ sɛ yɛne no kasa. (Dw. 119:145; Kwa. 3:41) Sɛ asɛm bi hyɛ yɛn so na yenhu sɛnea yɛnka ho asɛm nkyerɛ Yehowa mpo a, mmoa bi wɔ hɔ. Paulo kyerɛw Kristofo a wɔwɔ Roma sɛ: “Nea ehia sɛ yɛbɔ ho mpae sɛnea ɛsɛ sɛ yɛyɛ no, yennim, nanso honhom no ara srɛ ma yɛn, apini a empue ho. Nanso nea ɔhwehwɛ koma mu no te honhom no ase, efisɛ ɛsrɛ ma akronkronfo sɛnea Onyankopɔn pɛ.” (Rom. 8:26, 27) Sɛ yɛkenkan nsɛm a ɛwɔ Hiob, Nnwom, ne Mmebusɛm nhoma no mu na yedwinnwen ho a, ɛbɛma yɛahu sɛnea yebebue yɛn komam akyerɛ Yehowa.
20, 21. Awerɛkyekyesɛm bɛn na Paulo de ma yɛn wɔ Filipifo 4:6, 7?
20 Sɛ tebea bi a ɛyɛ den pem yɛn a, yɛnkae afotu a Paulo de maa Filipifo no. Ɔkae sɛ: “Munnnwinnwen biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu.” Sɛ yebue yɛn komam saa ne yɛn Adamfo Yehowa kasa a, yenya awerɛkyekye na ɛma yɛn ho tɔ yɛn fɔmm. Paulo toaa so sɛ: “Onyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban denam Kristo Yesu so.” (Filip. 4:6, 7) Momma yɛnna Onyankopɔn ase daa sɛ wama yɛn asomdwoe a ɛbɔ yɛn koma ne yɛn adwene ho ban.
21 Yɛbɔ Yehowa mpae a, ɛka yɛn fam ne ho denneennen. Enti ‘mommma yennnyae mpaebɔ da.’ (1 Tes. 5:17) Momma nea yɛasua yi nhyɛ yɛne Onyankopɔn adamfofa mu kena na yensi yɛn bo sɛ yebedi n’ahyɛde nyinaa so. Na momma yennye bere nhwɛ nhyira ara a yɛanya sɛ Yehowa ne yɛn Agya, yɛn Nyankopɔn, ne yɛn Adamfo.


text:
Yesu—Na Ɔte Sɛn Paa?
Obiara nni hɔ a ɔwɔ Yesu mfonini ankasa. Wannyina hɔ sɛ obi ntwa no mfonini anaa ɔnyɛ ne ho adwini da. Nanso mfe bebree ni, mfoniniyɛfo pii ayɛ ne ho mfonini.
Nokwasɛm ne sɛ, mfoniniyɛfo no biara nni hɔ a onim sɛnea na Yesu te ankasa. Mpɛn pii no, amammerɛ, ɔsom mu gyidi, ne mfonini no wuranom na ɛkyerɛ sɛnea Yesu mfonini no bɛyɛ. Nanso, wɔn mfonini no betumi ama nkurɔfo anya adwene bi wɔ Yesu ne ne nkyerɛkyerɛ ho.
Mfonini ahorow no bi wɔ hɔ a, wɔma Yesu yɛ sɛ obi a ɔyɛ mmerɛw, ne ti nhwi yɛ tenten, wagyaw abɔgyesɛ kakraa bi, na wayɛ mmɔbɔmmɔbɔ. Ebinom nso de, wɔyɛ Yesu ho mfonini te sɛ ɔbɔfo bi a wɔde hann atwa ne ti ho kanko, anaa obi a ɔtew ne ho fi nnipa mu. Sɛnea wɔyɛ Yesu ho mfonini no, saa na ɔte ampa? Yɛbɛyɛ dɛn ahu nokwasɛm a ɛwom? Ade baako a ɛbɛboa ne sɛ, yɛbɛhwɛ Bible mu nsɛm bi a ebetumi ama yɛahu sɛnea na ebia Yesu te. Ɛno nso betumi aboa yɛn ama yɛanya ne ho adwene a ɛfata.
“WUSIESIEE NIPADUA MAA ME”
Ebetumi aba sɛ Yesu kaa saa nsɛm no wɔ mpaebɔ mu bere a ɔbɔɔ asu no. (Hebrifo 10:5; Mateo 3:13-17) Ná saa nipadua no te sɛn? Bɛyɛ mfe 30 ansa na Yesu reka saa asɛm no, ɔbɔfo Gabriel ka kyerɛɛ Maria sɛ: “Wobɛfa yafunu na woawo ɔbabarima, . . . Onyankopɔn Ba.” (Luka 1:31, 35) Enti na Yesu yɛ onipa a ɔyɛ pɛ te sɛ nea na Adam te bere a wɔbɔɔ no no. (Luka 3:38; 1 Korintofo 15:45) Ɛbɛyɛ sɛ na Yesu yɛ ɔbarima a odi mu, na ebetumi aba sɛ ɔkwan bi so no, na ɔsɛ ne maame Maria a ɔyɛ Yudani no.
Ná Yesu wɔ abɔgyesɛ sɛnea na Yudafo amammerɛ te no; ɛno ma wɔdaa nsow wɔ Romafo no ho. Sɛ obi wɔ abɔgyesɛ a, na ɛma onya obu ne nidi; na wonnyaw no tenten basabasa. Akyinnye biara nni ho sɛ, Yesu nyaa bere siesiee n’abɔgyesɛ, na ɔma wotwitwaa ne ti nhwi so kama. Nnipa a na wɔayi wɔn asi hɔ sɛ Nasirifo nko ara na na wontwitwa wɔn ti nhwi. Wɔn mu bi ne Samson.—Numeri 6:5; Atemmufo 13:5.
Yesu de ne mfe 30 no mu dodow no ara yɛɛ duadwumfo adwuma. Mfiri a nnɛ yɛwɔ no, na onni bi. (Marko 6:3) Enti ebetumi aba sɛ, na ɔyɛ ɔbarima a osi pi si ta. Bere a ofii ne som adwuma ase no, ɔno nko ara ‘pam wɔn a wɔde nguan ne anantwi aba asɔrefie hɔ no nyinaa, na ohwiee sikasesafo no sika gui na ɔkaa wɔn apon butubutuwii.’ (Yohane 2:14-17) Obi a ɔwɔ ahoɔden ne tumi na obetumi ayɛ biribi a ɛte saa. Nipadua a Onyankopɔn siesie maa Yesu no, ɛno na ɔde yɛɛ adwuma a Onyankopɔn de hyɛɛ ne nsa no. Yesu kaa sɛ: “Ɛsɛ sɛ mekɔ nkurow foforo mu nso kɔka Onyankopɔn ahenni ho asɛmpa no, efisɛ eyi nti na wɔsomaa me.” (Luka 4:43) Ná egye ahoɔden soronko na obi atumi anantew afa Palestina kurow no nyinaa mu aka asɛmpa.
“MOMMRA ME NKYƐN, . . . MƐMA MO HO ADWO MO”
Ebetumi aba sɛ sɛnea na Yesu anim yɛ sereserew na ɔpɛ nnipa nti, ɛmaa nnipa a ‘wɔabrɛ na wɔde nnesoa asoa’ wɔn no tumi bɛn no. (Mateo 11:28-30) Yesu hyɛɛ bɔ sɛ ɔbɛma wɔn a wɔpɛ sɛ wotie n’asɛm no ho adwo wɔn. Wohwɛ sɛnea na Yesu pɛ nnipa na ɔwɔ ayamye no a, ɛfoaa so sɛ obedi ne bɔhyɛ so. Ná mmofra mpo pɛ sɛ wɔba Yesu nkyɛn, efisɛ Bible ka sɛ: “Ɔbam mmofra no.”—Marko 10:13-16.
Ɛwom sɛ Yesu faa ɔyaw mu ansa na ɔrewu de, nanso na ɔnyɛ nipa mmɔbɔmmɔbɔ bi. Ɛho nhwɛso ne sɛ, bere a ɔkɔɔ ayeforohyia bi ase wɔ Kana no, ɔyɛɛ biribi de boae; ɔdanee nsu yɛɛ no nsã. (Yohane 2:1-11) Apontow afoforo ase nso, ɔkyerɛɛ nnipa no asuade bi a wɔn werɛ remfi da.—Mateo 9:9-13; Yohane 12:1-8.
Nea ɛsen ne nyinaa no, Yesu kyerɛkyerɛɛ wɔ ɔkwan bi so a ɛmaa obiara a otiee no no nyaa daa nkwa ho anidaso a ɛyɛ anigye no. (Yohane 11:25, 26; 17:3) Bere a Yesu asuafo no mu 70 bɛkaa osuahu ahorow a wonyaa wɔ asɛnka mu no, ɔkaa sɛ: “Munni ahurusi efisɛ wɔakyerɛw mo din wɔ soro,” afei “anigye hyɛɛ no mã.”—Luka 10:20, 21.
“MO DE, ƐNSƐ SƐ MOYƐ SAA”
Nyamesom akannifo a na wɔwɔ Yesu bere so no faa akwan bi so twee adwene baa wɔn ho so, na wodii tumi wɔ nkurɔfo so. (Numeri 15:38-40; Mateo 23:5-7) Ná Yesu nte sɛ wɔn. Ɔhyɛɛ n’asomafo no sɛ ɛnsɛ sɛ ‘wodi nkurɔfo so bakoma.’ (Luka 22:25, 26) Nokwasɛm ne sɛ, Yesu bɔɔ kɔkɔ sɛ: “Monhwɛ yiye wɔ akyerɛwfo a wɔpɛ sɛ wɔhyɛ ntade atenten kyinkyin, na wɔpɛ gua so nkyia” no ho.—Marko 12:38.
Ná Yesu te sɛ onipa biara. Bere bi mpo de, bere a na ɔne nnipadɔm bi wɔ hɔ no, ebinom anhu sɛ ɛyɛ ɔno. (Yohane 7:10, 11) Sɛ na Yesu ne n’asomafo anokwafo 11 no mpo gyina hɔ a, worenhu sɛ ɔyɛ onipa soronko biara. Bere a na Yuda rebeyi Yesu ama no, na wadi kan ama nnipadɔm no “sɛnkyerɛnne bi dedaw” sɛ obefew Yesu ano na ama wɔahu no.—Marko 14:44, 45.
Ɛyɛ nokware, ɛnyɛ biribiara na yenim fa Yesu ho. Nanso yɛabehu sɛ, sɛnea nkurɔfo yɛ ne ho mfonini no, ɛnyɛ saa na ɔte. Biribi wɔ hɔ a ɛho hia sen sɛnea na ɔte ankasa. Ɛno ne adwene a yɛwɔ wɔ ne ho seesei.
“AKA BERE TIAA BI NA WIASE NHU ME BIO”
Ɛda a Yesu kaa saa asɛm no, saa da no ara na owui ma wosiee no. (Yohane 14:19) Ɔde ne nkwa mae sɛ ‘agyede de gyee nnipa bebree.’ (Mateo 20:28) Da a ɛto so mmiɛnsa no, Onyankopɔn nyanee no ma “ɔtenaa ase honhom mu,” na ‘ɔmaa no hokwan sɛ onyi ne ho adi nkyerɛ’ n’asuafo no bi. (1 Petro 3:18; Asomafo Nnwuma 10:40) Bere a Yesu yii ne ho adi kyerɛɛ n’asuafo no, na ɔte sɛn? Ebetumi aba sɛ na ɔnte sɛ sɛnea na ɔte kan no. Efisɛ n’asuafo a na wɔbɛn no paa mpo anhu no ntɛm ara. Maria Magdalene adwene yɛɛ no sɛ Yesu yɛ turom hwɛfo. Asuafo mmienu a na wɔnam kwan so rekɔ Emaus nso, wosusuwii sɛ ɔyɛ ɔhɔho.—Luka 24:13-18; Yohane 20:1, 14, 15.
Ɛnnɛ, sɛn na ɛsɛ sɛ yehu Yesu? Bere a Yesu wui bɛboro mfe 60 akyi no, Yohane a ɔyɛ ɔsomafo a ɔdɔ no yiye paa no nyaa Yesu ho anisoadehu ahorow bi. Yohane anhu sɛ wɔabɔ Yesu mmeamudua mu. Mmom no, ohuu “ahene mu Hene ne awuranom mu Awurade,” Onyankopɔn Ahenni no so Hene no. Ɛrenkyɛ Yesu bedi Onyankopɔn atamfo nyinaa so nkonim. Abɔfo bɔne oo, nnipa abɔnefo oo, obedi wɔn so nkonim na ɔde daa nhyira abrɛ adesamma.—Adiyisɛm 19:16; 21:3, 4.


text:
MMOA A WƆDE MA ABUSUA NO | AWARE
Sɛnea Wobɛyɛ Otiefo Pa
ASƐNNENNEN
Wo hokafo ka sɛ, “Wuntie me!” Woka kyerɛ wo ho sɛ, “Ná meretie no nso o.” Nanso, ɛda adi sɛ ɛnyɛ nea wo hokafo kae no na wotee. Eyi kɔfa akasakasa foforo ba.
Wubetumi asiw akasakasa yi ano. Nanso nea edi kan no, ɛsɛ sɛ wuhu nea enti a woante nsɛm pɔtẽẽ a na wo hokafo no reka no
NEA ƐMA ƐBA SAA
Ebia na biribi retwetwe w’adwene anaa wabrɛ. Mmofra no reteɛteɛm, TV no ano yɛ den, na woredwen ɔhaw bi a wuhyiae wɔ adwumam ho. Afei wo hokafo nso fi ase ne wo kasa
Wode w’adwene bu biribi. Wɔka sɛ “nsusuwii” a ɛte saa no nye koraa. Wunya adwene bi sɛ biribi foforo wɔ asɛm a wo hokafo no kae no akyi, bere a ebia wo mmom na woadwen asɛm no ho akɔ akyiri dodo. Sɛ nhwɛso, fa no sɛ wo hokafo ka sɛ: “Nnawɔtwe yi de, wokyɛe wɔ adwumam paa.” Wofaa no sɛ ɔrekasa atia wo, enti woka sɛ: “Anka menyɛ dɛn! Sɛ mantena adwumam ankyɛ a, mɛyɛ dɛn atua wo ho aka bebrebe no.” Wo hokafo nso teɛm sɛ “Menkaa sɛ woayɛ biribi o!”
Wopere wo ho wɔ nneɛma ho. Ɔbea bi a wɔfrɛ no Marcie * ka sɛ, “Ɛtɔ da a na mepɛ sɛ mema Mike hu nea ɛhaw me kɛkɛ, nanso ɛyɛ a na ɔpɛ sɛ ɔkyerɛ me nea menyɛ wɔ ho. Ɛnyɛ ɔkwan a mɛfa so adi ho dwuma na merehwehwɛ. Nea mepɛ ara ne sɛ obehu sɛnea mete nka kɛkɛ.” Dɛn ne wɔn haw? Mike ho pere no sɛ obenya ɔhaw no ano aduru. Ne saa nti, ebia ɔbɛte asɛm a Marcie kae no bi anaasɛ ɔrente koraa.
Ɛmfa ho nea ɛde ɔhaw no bae no, wobɛyɛ dɛn atumi ayɛ otiefo pa?
NEA WUBETUMI AYƐ
Yɛ aso na tie no yiye. Wo hokafo wɔ biribi a ɛho hia paa a ɔpɛ sɛ ɔka kyerɛ wo, nanso woayɛ krado sɛ wubetie no? Ebia wonyɛɛ krado. Ebia saa bere yi w’adwene wɔ biribi foforo so. Sɛ ɛte saa a, ɛnyɛ wo ho te sɛ nea woretie no. Sɛ ɛbɛyɛ yiye a, gyae nea woreyɛ no na yɛ aso tie nea wo hokafo no reka no, anaa wubetumi aka akyerɛ wo hokafo no sɛ ɔntwɛn ansa na wahwehwɛ bere a ɛfata de atie no.
Twɛn ma ɔnkasa nwie ansa na woakasa. Sɛ ɔrekasa a, yɛ aso tie no, na ntwitwa n’ano anaa nyɛ biribi a ɛkyerɛ sɛ wo ne no nyɛ adwene. Ebedu wo so, na nea wowɔ no woaka. Saa bere yi de, yɛ aso tie no.
Bisa nsɛm. Eyi bɛma woate nea wo hokafo no reka no ase yiye. Marcie, a yɛfaa n’asɛm kae no ka sɛ: “Sɛ Mike bisabisa me nsɛm a, m’ani gye paa. Ɛma mihu sɛ n’ani gye asɛm a mereka no ho.”
Tie asɛm a ɔreka no, ɛnyɛ nsɛmfua no kɛkɛ. Hyɛ sɛnea ɔkeka ne ho, ɔdannan n’ani, ne ɛnne a ɔde rekasa no nsow. Sɛ woyɛ saa a, ebia wubehu sɛ ka a ɔkae sɛ “eye” no kyerɛ ankasa sɛ “enye.” Sɛ ɔka sɛ “wonyɛɛ w’adwene da sɛ wobɛboa me” a, ebia nea ɔrekyerɛ ara ne sɛ, “mete nka sɛ me ho nhia wo.” Sɛ nea ɔpɛ sɛ ɔka no ampue n’ano mpo a, bɔ mmɔden sɛ wubehu. Anyɛ saa a, sɛ anka wode w’adwene besi nea wo hokafo no repɛ akyerɛ so no, mubegye akyinnye mmom.
Kɔ so ara tie no. Sɛ w’ani nnye nea ɔreka no ho mpo a, nto w’adwene mu anaa ntwiw mfa no so. Na sɛ wo hokafo no rekasa tia wo nso ɛ? Gregory a waware bɛboro mfe 60 ni no de afotu yi ma sɛ, “Kɔ so ara tie no. Fi wo komam tie nea wo hokafo no reka no yiye. Eyi gye ahokokaw, nanso sɛ woyɛ a, wubenya so mfaso.”
Fi wo komam tie wo hokafo no. Sɛ́ wobɛyɛ aso atie obi no nyɛ adeyɛ bi kɛkɛ, mmom ɛyɛ ɔkwan a wɔfa so da ɔdɔ adi. Sɛ w’ani gye nea wo hokafo no reka no ho ankasa a, ɛnyɛ den sɛ wubetie no. Sɛ woyɛ saa a, na woredi Bible afotu yi akyi: “Monnhwɛ nneɛma a ɛfa mo nko ara ho, na mmom monhwɛ nea ɛfa afoforo ho nso bi.”
^ nky. 9 Wɔasesa edin ahorow a ɛwɔ asɛm yi mu no.


text:
Nsamena wo nua
1Sɛ akasakasa ba onua ne onua ntam a, adɛn nti na mokɔ abosonsomfo atemmufo anim ma wobu mo atɛn bere a anka ɛsɛ sɛ moma Onyankopɔn nkurɔfo siesie mo ntam? 2 Munnim sɛ Onyankopɔn nkurɔfo na wobebu wiase atɛn? Na sɛ, ɛsɛ sɛ mubu wiase atɛn a, morentumi mmu nsɛm nketenkete atɛn? 3 Munnim sɛ yebebu abɔfo atɛn? Mpɛn ahe na yemmu asetena mu nneɛma atɛn? 4 Na sɛ nsɛm a ɛte saa ba a, nnipa a wonni dibea wɔ asafo no mu na mobɛma wɔasiesie? 5 Ɛyɛ animguase ma mo! Minim yiye sɛ ɛnyɛ dɛn ara a, onyansafo baako bi wɔ mo mu a obetumi adi onua ne onua ntam asɛm. 6 Ɛsɛ sɛ wɔfa saa kwan yi so no, onua de onua kɔ asennii ma wɔn a wonni gyidi di, bua asɛm no.
7 Sɛ mutumi de mo ho mo ho kɔ asennii a, na ɛkyerɛ sɛ moadi nkogu. Adɛn nti na mompɛ sɛ obi yɛ mo bɔne? Enye sɛ obi besisi mo? 8 Nanso mo ara mutwa mo ho yɛ mo ho mo ho bɔne, sisi mo ho ne mo nuanom mpo.
9 Mo ara munim sɛ ɔdebɔneyɛfo no renkɔ Onyankopɔn ahenni no mu. Munnsisi mo ho mo ho; mo a mo suban nye, anaa mo a mosom ahoni, anaa aguamammɔfo anaa mmarima a wɔne mmarima da, 10 anaa asisifo, anaa aniberefo, anaa akɔwensafo, anaa mo a mosɛe afoforo din, anaa akorɔmfo no mu biara no rennya kyɛfa biara wɔ Onyankopɔn ahenni no mu. 11 Na mo mu bi te saa. Nanso wɔahohoro mo bɔne. Wɔde mo ama Onyankopɔn. Ɛnam Honhom Kronkron no ne Awurade Yesu Kristo din mu nti, wɔasiesie mo ne Onyankopɔn ntam.
12 Obi se, “Mewɔ ho kwan sɛ meyɛ nea mepɛ.” Ɛwom saa; nanso ɛnyɛ biribiara na eye ma wo. Metumi aka se, “Mewɔ ho kwan sɛ meyɛ biribiara.” Nanso meremma biribiara ho kwan ma ɛmfa me akoa. 13 Obi foforo nso bɛka se, “Aduan wɔ hɔ ma yafunu na yafunu nso wɔ hɔ ma aduan.” Ɛyɛ nokware; nanso Onyankopɔn bɛma ne nyinaa aba awiei. Ɛnsɛ sɛ onipa de ne nipadua yɛ bɔne, na mmom, ɛsɛ sɛ ɔde som Awurade, na Awurade nso som nipadua no. 14 Onyankopɔn maa Awurade sɔre fii awufo mu na ɔno nso nam ne tumi so bɛma yɛn nso asɔre afi awufo mu.
15 Munim sɛ mo nipadua no yɛ Kristo nipadua no fafa bi. Memfa Kristo nipadua fa bi minsi obi a ɔbɔ aguaman nipadua ananmu anaa? Ɛrenyɛ ye. 16 Anaa ebia na munnim sɛ onipa a ɔde ne nipadua fa bi si oguamanfo de anan mu no nso bɛyɛ oguamanfo? Kyerɛwsɛm no da no adi se, “Wɔn baanu no nyinaa yɛ nipadua koro.” 17 Nanso onipa a ɔde ne ho bata Awurade ho no ne no yɛ baako honhom mu.
18 Mommmɔ aguaman. Bɔne biara a onipa bɛyɛ no nka ne nipadua no, nanso onipa a ɔbɔ aguaman no sɛe ɔno ankasa ne nipadua. 19 Munnim sɛ mo nipadua no yɛ Honhom Kronkron no asɔredan a ɔte wo mu a Onyankopɔn na ɔde maa wo? Woyɛ Onyankopɔn dea; 20 ɔtɔɔ wo bo bi. Enti fa wo nipadua no hyɛ Onyankopɔn anuonyam.


text:
Abraham nhwɛso
1Dɛn na yɛbɛka afa yɛn agya Abraham ho? Osuahu bɛn na onyae? 2 Sɛ ɔnam nneɛma a ɔyɛe so nyaa Onyankopɔn anim anuonyam a, anka ɔwɔ biribi a ɔde bɛhoahoa ne ho. Nanso ɔrentumi nhoahoa ne ho Onyankopɔn anim. 3 Kyerɛwsɛm no kyerɛ yɛn sɛ, “Abraham gyee Onyankopɔn dii; na ɛno so na ɛnam maa Onyankopɔn gyee no sɛ ɔtreneeni no.”
4 Onipa a ɔyɛ adwuma no fata n’akatua; ɛnsɛ sɛ wobu n’akatua no sɛ akyɛde na mmom ɛyɛ biribi a wayɛ ho adwuma anya. 5 Nanso onipa a ɔwɔ gyidi na ɔnyɛ nnwuma, na ogye Onyankopɔn di, bu wɔn a wodi fɔ bem no, ne gyidi na Onyankopɔn gyina so hwɛ ho ma ɔfata n’anim.
6 Sɛ Dawid kaa onipa bi a Onyankopɔn agye no sɛ ɔtreneeni a nnwuma nka ho a, na ɔkyerɛ sɛ,
7 “Nhyira nka wɔn a wɔde wɔn bɔne akyɛ wɔn, na wɔn na wɔakata wɔn bɔne so. 8 Nhyira nka onipa a Awurade nkae ne bɔne!”
9 Saa anigye a Dawid ka ho asɛm no wɔ hɔ ma twetiatwafo nko anaa? Dabi. Ɛwɔ hɔ ma wɔn nso a wontwaa twetia no. Efisɛ, yɛakan afi Kyerɛwsɛm no mu se, “Abraham gyee Onyankopɔn dii, na esiane ne gyidi nti, Onyankopɔn gyee no sɛ ɔtreneeni.”
10 Bere bɛn na saa asɛm yi sii? Esii ansa na wɔretwa Abraham twetia anaa Abraham twetiatwa no akyi na esii? Esii ansa, na ɛnyɛ twetiatwa no akyi na esii.
11 Akyiri yi na wotwaa no twetia na ne twetiatwa no yɛ nsɛnkyerɛnne a ɛkyerɛ sɛ, na Onyankopɔn agye no sɛ ɔtreneeni ansa na wɔretwa no twetia. Enti Abraham yɛ Honhom mu agya ma wɔn a wogye Onyankopɔn di nyinaa na wagye wɔn sɛ atreneefo a nso wontwaa wɔn twetia. 12 Afei, ɔsan yɛ twetiatwafo no agya a ɛnyɛ sɛ wɔatwitwa twetia kɛkɛ na mmom, wɔn nyinaa tenaa gyidi mu wɔ wɔn abrabɔ mu sɛ wɔn agya Abraham ansa na wɔretwa no twetia no.
13 Onyankopɔn hyɛɛ Abraham ne n’asefo bɔ sɛ ɔde wiase nyinaa bɛma wɔn. Ɛnyɛ sɛ odi a Abraham di Mmara no so nti na ɔhyɛɛ no saa bɔ no, na mmom esiane ne gyidi nti, Onyankopɔn gyee no sɛ ɔtreneeni. 14 Na sɛ nea Onyankopɔn hyɛ ho bɔ no, ɔde ma wɔn a wodi Mmara no so a, ɛnne na onipa gyidi nka hwee na Onyankopɔn bɔhyɛ no yɛ ohunu. 15 Mmara no de Onyankopɔn abufuw ba; na sɛ Mmara nni hɔ a, mmarato nni hɔ.
16 Wɔnam gyidi so na ɛhyɛɛ saa bɔ no sɛnea ɛbɛyɛ a wɔbɛhyɛ Mmara no mu den sɛ Onyankopɔn akyɛde a ɔde maa Abraham asefo a ɛnyɛ sɛ wɔn a wodi Mmara no so nko, na mmom wɔn a wɔwɔ gyidi sɛ Abraham no, efisɛ, Abraham yɛ yɛn nyinaa honhom mu agya; 17 sɛnea Kyerɛwsɛm no ka se, “Mayɛ wo aman bebree so agya no.” Enti na bɔhyɛ no teɛ wɔ Onyankopɔn a na Abraham gye no di a, na onyan awufo ba nkwa mu, na ɔhyɛ ma nea enni hɔ ba no ani so.
18 Abraham gye dii na onyaa anidaso bere a na anidaso nni hɔ enti ɔbɛyɛɛ “aman bebree so agya”, sɛnea Kyerɛwsɛm no ka se, “W’asefo bɛdɔɔso no” no. 19 Na ɔreyɛ adi mfe ɔha a ɔdwene ne nipadua a ɛreyɛ awu anaa Sara a na ontumi nwo mma no ho no a, na enhinhim ne gyidi koraa.
20 Wampa ne gyidi na wannye Onyankopɔn bɔhyɛ no ho akyinnye. Ne gyidi maa no tumi na ɔkamfoo Onyankopɔn. 21 Na ogye di yiye sɛ Onyankopɔn betumi adi ɛbɔ a wahyɛ no no so. 22 Ɛno nti na Abraham nam gyidi so maa “Onyankopɔn gyee no sɛ ɔtreneeni no.”
23 Wɔankyerɛw nsɛm, “Wogyee no sɛ ɔtreneeni” no amma ɔno nkutoo. 24 Wɔkyerɛw maa yɛn nso a ɛsɛ sɛ wogye yɛn sɛ atreneefo a yɛwɔ gyidi wɔ nea onyanee yɛn Awurade Yesu fii awufo mu no mu nso. 25 Esiane yɛn bɔne nti, wɔde no maa yɛn sɛ ommewu na wonyanee no baa nkwa mu sɛ ommesiesie yɛne Onyankopɔn ntam.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Samuel 9:1-13
9 Na Dawid bisae sɛ: “Obi da so wɔ hɔ a waka Saul fie a Yonatan nti+ metumi ayɛ no adɔe+ anaa?”2 Ná Saul fie akoa bi wɔ hɔ a ne din de Siba.+ Enti wɔkɔfrɛɛ no baa Dawid nkyɛn, na ɔhene bisaa no sɛ: “Wone Siba?” Na ɔkae sɛ: “W’akoa ne no.”3 Na ɔhene bisaa no sɛ: “Obi nni Saul fie bio a mede Onyankopɔn adɔe bɛyɛ no?”+ Ɛnna Siba ka kyerɛɛ ɔhene sɛ: “Yonatan babarima bi wɔ hɔ a ɔyɛ obubuafo.”+4 Na ɔhene bisaa no sɛ: “Ɔwɔ he?” Ɛnna Siba ka kyerɛɛ ɔhene sɛ: “Hwɛ! Ɔwɔ Amiel ba Makir+ fie wɔ Lo-Debar.”+5 Ntɛm ara na Ɔhene Dawid soma ma wɔkɔfaa no fii Amiel ba Makir fie wɔ Lo-Debar bae.6 Bere a Saul ba Yonatan ba Mefiboset duu Dawid nkyɛn no, ɛhɔ ara na ɔkotow de n’anim butuw fam.+ Na Dawid kae sɛ: “Mefiboset!” Na ɔkae sɛ: “W’akoa ni.”7 Na Dawid ka kyerɛɛ no sɛ: “Nsuro, na wo papa Yonatan+ nti mɛyɛ wo adɔe,+ na mɛdan wo nana Saul asase+ nyinaa ama wo, na woadidi me pon so+ daa.”8 Ɔkaa saa no, ɔkotowee na ɔkae sɛ: “W’akoa ne hena a woatwa w’ani ahwɛ ɔkraman funu+ a ɔte sɛ me yi?”9 Na ɔhene frɛɛ Saul somfo Siba, na ɔka kyerɛɛ no sɛ: “Ade biara a ɛyɛ Saul ne ne fie nyinaa dea no, mede ama+ wo wura banana no.10 Enti dɔw asase no ma no, wo ne wo mma ne wo nkoa, na fa ɛso nnɔbae bra na wo wura banana fiefo nnya aduan nni. Wo wura banana Mefiboset de, obedidi me pon so daa.”+Ná Siba wɔ mmabarima dunum ne nkoa aduonu.+11 Na Siba ka kyerɛɛ ɔhene sɛ: “Nea me wura ɔhene hyɛe sɛ menyɛ mma n’akoa nyinaa no, ɛno ara na w’akoa bɛyɛ; nso Mefiboset+ didi me pon so sɛ ahenemma no bi.”12 Ná Mefiboset wɔ ɔbabarima kumaa bi a ne din de Mika,+ na wɔn a wɔte Siba fie nyinaa yɛ Mefiboset nkoa.13 Na Mefiboset tenaa Yerusalem, na odidii ɔhene pon so+ daa. Ná ɔyɛ obubuafo.+